Всем ребятам вручили дипломы участников и сладкие призы, сфотографировали на память. Эта минута славы останется в их сердцах навсегда и будет вдохновлять на новые достижения. Награждение победителей конкурса «Вспоминая Мустая Карима» по номинациям «Декоративно-прикладное искусство» и «Конкурс чтецов» состоится 29 мая в Молодежном театре имени Мустая Карима.\nӨфөлә һаулыҡ мөмкинлектәре сикләнгән балалар һәм үҫмерҙәр өсөн «Мостай Кәримде хәтерләп» тигән Беренсе Асыҡ республика конкурсы сиктәрендә «Тасуири уҡыусылар конкурсы» үтә. 26 апрель Өфө реабилитация үҙәгендә конкурстың республика этабы үткәрелде, уға Башҡортостан ҡалалары һәм райондарынан һәләтле балалар йыйылды.\nБер-бер артлы сәхнәгә балалар сыға, кемгәлер йөрөүе ауыр – ундайҙарға сығырға ярҙам итәләр. Зал шундуҡ үҙенең ижади мөхите менән арбай – ул балаларҙың ғәжәйеп ҡул эштәре менән биҙәлгән. Диуарҙарҙан Мостай Кәримдең байтаҡ портреттары һәм уның китап персонаждарының һүрәттәре ҡарап тора – аҡыллы Оло Инәй һәм уйсан Кесе Инәй, дәртле Кендек һәм хыялға бай Аҡйондоҙ.\n«Тасуири уҡыусылар конкурсы» номинацияһында ҡатнашырға 180-дән ашыу бала теләк белдерҙе. Йәш буйынса өс категорияла өс йәштән 18 йәшкә тиклем балалар баҡсаһында тәрбиәләнеүселәр һәм уҡыусылар сығыш яһаны. Балалар Мостай Кәримдең шиғырҙары, сәсмә әҫәрҙәренән өҙөктәрҙе бик матур итеп русса ла, башҡортса ла һөйләне – берәүләп тә, дуэт менән дә. Бындағы балаларҙың күбеһенә һәр аҙым ҙур ҡыйынлыҡ менән бирелһә лә, улар бик ныҡлы әҙерләнгән – яттан һөйләгән саҡта, образға инеп китәләр. Кемдер байрам кейемендә, кемдер милли йә хәрби кейемдә, күбеһе бик сағыу презентациялар ҙа әҙерләгән, музыкаль яҡтан да биҙәгән, театрлаштырылған сығыштар ҙа булды.\nБаһалама ағзалары – республика башлығы вазифаһын ваҡытлыса башҡарыусының хәләл ефете Каринэ Хәбирова, БР Ғаилә, хеҙмәт һәм социаль яҡлау министрҙың беренсе урынбаҫары Ольга Кабанова, «Бөтә Өфө» продюсер үҙәгенең директоры Азамат Әлмөхәмәтов, «Быуындар берлеге» региональ йәмғиәт ойошмаһы рәйесе Лариса Тарасова, Реабилитация үҙәге директоры Рәүил Минибаев һ.б.\n«Конкурстың үҙ тематикаһы бар, ул республиканың 100 йыллығы һәм Мостай Кәримдең 100 йыллығы үткән йылда үтә, шуға ла уға ярҙам итке килде. Бында ғәҙәти конкурстарҙа ҡатнаша алмаған балалар сығыш яһай. Балалар шундай аҡыллы, артист һәләтен күрһәтәләр, сәхнәлә үҙҙәрен оҫта тоталар, һөйләй беләләр, был иҫ китмәле. Балаларҙың һәм атай-әсәйҙәрҙең бында ҡатнашырға теләге һоҡландырҙы. Бик ҡатмарлы тормош хәленә, һаулыҡ менән проблемалар булыуына, материаль яҡтан ҡыйынлыҡтар, юл мәшәҡәттәренә ҡарамай, атай-әсәйҙәр үҙ балаларына тормошта тулы шарттар булдырырға ынтыла», — тип әйтеп үтте Каринэ Хәбирова.\nӘмин Мөхәмәтйәнов Нефтекамск ҡалаһынан «Һаумы, тиҙәр гөлдәр!» шиғырын ятлап күрһәтер өсөн килгән. Ул баһалама ағзаларын үҙенең тасуири уҡыуы, ихласлығы, ябайлығы менән арбаны. Әсәһе әйтеүенсә, Әмин етлекмәй тыуған һәм тыуғандан алып йәшәү һәм һаулығы өсөн көрәш алып бара. Күҙлекте ул өс айынан бирле кейә. Үҙенең ете йәшенә ул ике бик ҡатмарлы операция кисергән: Санкт-Петербургта уға күҙҙәрен, Курганда – аяҡтарын дауалағандар. Әммә яҡындары һәм тәү сиратта педагог әсәһе ярҙамында ул тулы, эстәлекле тормош алып бара, конкурстарҙа гел ҡатнаша һәм еңә. Малай республиканың беренсе ледиһы менән бик танышҡыһы килгән икән, һәм бына ошо хыялы тормошҡа ашты – Әмин иҫтәлеккә Каринэ Хәбирова менән фотоһүрәт алып ҡайтасаҡ.\n«Был конкурс тәүге тапҡыр үтһә лә, беҙ социаль сараларҙы йыш үткәреп торабыҙ. Бөгөн ҡыуанып та, илашып та алдыҡ – балалар бигерәк хисле сығыш яһай. Беҙ ошо конкурсты ойошторғанға бик ҡәнәғәтбеҙ, беҙҙең бит шатланырға ла, ғорурланырға ла урын бар», — тип һанай Реабилитация үҙәгенең директор урынбаҫары Айгөл Мырҙаҡаева.\nЕвгения Бабушкинаға 11 йәш, ул ҡултыҡ таяғы менән генә йөрөй ала. Ҡыҙ бала бик матур итеп Мостай Кәримдең «Быуат менән хушлашыу» шиғырын ятланы, был шиғыр Башҡортостан ҡатын-ҡыҙҙар союзы рәйесе Рәшиҙә Солтановаға арналған.\nЖеня әйтеүенсә, был шиғырҙы ул үҙе һайлаған. «Ул миңә кисерештәре менән оҡшаны. Мин бер аҙ тулҡынландым, шуға ла сығыш яһағанда директорға ҡараным, сөнки ул минең кеүек үк, үҙ көсөнә ышана».\nБар балаларға ла ҡатнашыусы дипломдары һәм тәмле приздар тапшырылды, иҫтәлеккә фотоға төштөләр. Был дан минуты уларҙың йөрәктәрендә мәңгелеккә уйылыр һәм яңы үрҙәргә әйҙәр. «Мостай Кәримде хәтерләп» конкурсының «Декоратив-ҡулланма сәнғәт» һәм «Тасуири уҡыусылар конкурсы» номинацияларында еңеүселәрҙе тәбрикләү тантанаһы Мостай Кәрим исемендәге Йәштәр театрында 29 май үтәсәк.


Башҡортостанда һауа торошоноң ҡырҡа үҙгәреүе көтөлә | ГТРК «Башкортостан» — Новости Уфы и РБ\n26 марта 2018 — 16:11 ГТРК «Башкортостан»\nБөгөн көслө сығыуы, юлдарҙа боҙлауыҡ булыуы көтөлә. Шуға ла ғәҙәттән тыш хәлдәр министрлығының Башҡортостандағы идаралығы алыҫ юлға сыҡмаҫҡа, сыҡҡан осраҡта үтә лә уяу булырға саҡыра. Балаларға, оло йәштәгеләргә был көндәрҙә урамға сыҡмау хәйерлерәк. Көслө ел арҡаһында электр сымдары өҙөлә ҡалһа, газ һыу менән тәьмин итеүҙә өҙөклөктәр булһа тиҙ махсус хеҙмәттәргә шылтыратыу һорала. Киләһе көндәрҙә республика биләмәһендә аномаль һыуыҡтар көтөлә.


Башҡортостанда 250 тонна нефть сеймалын урлау осрағы фашланды\nБыл турала Рәсәй Эске эштәр министрлығының иҡтисади хәүефһеҙлек һәм коррупцияға ҡаршы баш идаралығы вәкилдәре хәбәр итә. Башҡортостан ведомствоһының рәсми сайтында урынлаштырылған мәғлүмәткә ярашлы, ҡара алтын республиканың ҡеүәтле сәнәғәт предприятиеһына ҡараған скважиналарҙан алынған.\nТөбәк-ара енәйәтсел төркөм сеймалды автоцистерналарҙа сығарған. Нефтте улар Волга буйы федераль округына ҡараған төбәктәрҙә ҡулаҡсаға һатҡан. Рейд барышында төркөм ағзаларының береһенә ҡараған автозаправка станцияһы биләмәһендә 50 тонналыҡ 5 резервуарҙың углеводород сеймалы менән тулы булыуы асыҡланған. Төркөмгә ингән дүрт кеше Башҡортостандыҡы, уны ойоштороусы Татарстанда теркәлгән коммерция ойошмаһының директоры. Әле ғәйепләнеүселәр ҡулға алынған. Нефть урлау осрағын тикшереү дауам итә.


Башҡорт дәүләт педагогия университетында Йәш психолог мәктәбе эшләй башлаясаҡ // Йәмғиәт | новости башинформ.рф\nБашҡорт дәүләт педагогия университетында Йәш психолог мәктәбе эшләй башлаясаҡ\n14:00, 12 октября 2012 Йәмғиәт\nМ.Аҡмулла исемендәге Башҡорт дәүләт педагогия университетының психология факультеты Йәш психолог мәктәбен ойоштора. Ағымдағы уҡыу йылы барышында унда 9-11 синыф уҡыусылары йөрөй ала.\nЮғары уҡыу йортоноң матбуғат хеҙмәтенән хәбәр итеүҙәренсә, психология менән таныштырыу, үҫмерҙәргә психологик ярҙам күрһәтеү курстарҙың төп маҡсаты булып тора. Мәҫәлән, уҡытыусылар имтихандарға нисек дөрөҫ әҙерләнеү, тулҡынланыуҙы нисек еңеү тураһында һөйләйәсәк. Бынан тыш, дәрестәр сиктәрендә төрлө темаларға тренингтар үткәреләсәк. Дәрестәргә йөрөү бушлай.\nБеренсе бындай осрашыу шәмбе, 13 октябрҙә, 16 сәғәттән 19-ға тиклем үткәрелә.\nӨҫтәмә мәғлүмәт менән (347)251-70-56 телефоны аша йәки Бәйләнештә социаль селтәрендә танышырға була.


Исламда йылҡы хаҡында » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иман » Исламда йылҡы хаҡында\nХалҡыбыҙҙың тарихы йылҡы малы менән тығыҙ бәйле. Боронғо башҡорт ир-атын атһыҙ күҙ алдына ла килтереү мөмкин түгел. Улар икеһе бергә ғәйрәт, ҡеүәт, баш бирмәү, ихтыяр көсө, ҡаһарманлыҡ һымаҡ сифаттарҙы берләштереп, халҡыбыҙҙың мәңгелек асылын кәүҙәләндерә.\nИзге Ҡөрьәндә “Беҙ йылҡы малын менеп йөрөү һәм зиннәт өсөн яралттыҡ” тигән аят бар. Пәйғәмбәребеҙ Мөхәммәт ғәләйһис-сәләм үҙенең мөбәрәк хәҙисендә: “Аллаһ Тәғәлә йылҡының маңлай сәсенә бәрәкәт бәйләгән”, – тигән. Тимәк, был мал – Раббыбыҙҙың бүләге. Уны аҫраған әҙәм балаһының тормошо бәрәкәтле, күңеле яҡты була.\nҘур тәрбиәүи көскә эйә ул ат. Аҡыллы, сыҙамлы, көслө. Ниндәй генә хәл булмаһын, ҡиәфәтенән ғорурлыҡ, ихтыяр ныҡлығы китмәй. Ҡупшы үҙе. Шул уҡ ваҡытта ифрат таҙа. Хатта ки үте юҡ. Шуға күрә ите ғәжәп туҡлыҡлы, тәмле, төрлө ауырыуҙан дауа. Бынан тыш, атта һыбай йөрөүҙең дә сәләмәтлеккә ыңғай йоғонто яһауы тураһында ишетеп-белеп торабыҙ. Ауыр сирҙәр менән яфаланған күпме балаға йәшәү бүләк итә ул йылҡы малы!\nӨҫтәүенә аттың һыуыҡҡа бирешмәүе, үҙ-үҙенә ризыҡ табыуы, ҡаҙыһының, ҡымыҙының шифаһы һәм башҡа бихисап өҫтөнлөктәре хаҡында беләбеҙ. Өйөрҙә йөрөгәндә ниндәйҙер хәүеф сыға икән, өлкән малдарҙың тайҙарҙы, ҡолондарҙы уртаға алып, һаҡлап, яҡлап ҡалыуы ла ҙур тәрбиәүи әһәмиәткә эйә.


Республика башлығының шыршы байрамы быйыл 22 декабрҙә «Башҡортостан» дәүләт концерт залында үтә\nӨфөгә республиканың барлыҡ төбәктәренән 780 бала саҡырылған. Улар - уҡыу алдынғылары, төрлө олимпиадалар, Бөтә Рәсәй һәм төбәк фестивалдәре, конкурстар һәм спорт ярыштары еңеүселәре, шулай уҡ күп балалы һәм аҙ тәьмин ителгән , һөнәри бурысын үтәгәндә һәләк булған хәрбиҙәр ғаиләләрендә тәрбиәләнеүселәр.\nБыйыл балаларға «Яңы йыл биттәре буйлап йәки Әкиәт бурҙары» тигән спектакль күрһәтеләсәк. Уның ҡуйыусы -режиссеры Илшат Фәхертдиновтың әйтеүенсә, яңы йыл тамашаһының төп геройы - балаларға иң яҡшы әкиәт китаптары бүләк итергә теләүсе Ҡыш бабай. Балаларҙы шулай уҡ концерт залының фойеһында ла ҡыҙыҡлы программа - күңелле конкурстар, викториналар, шыршы тирәләй күңел асыу көтә.


Белорет районы гербы — Башҡорт Википедияһы\nБелорет районы гербы\nБелорет районы гербы — Башҡортостан Республикаһы Белорет районы муниципаль район Советы тарафынан 2006 йылдың 6 июлендә ҡабул ителгән 102-се һанлы ҡарары менән Башҡортостан Республикаһы Белорет районы муниципаль район гербы раҫланды.\nГерб — аҫҡы мөйөштәре түңәрәҡләнгән, ҡыры ослайтылған дүртмөйөшлө геральдик ҡалҡан. Зәңгәрһыу ерлектәге тулҡынлы көмөш сиктә йэшел ҡаяға башын бороп алтын бөркөт баҫҡан.\nСимволиканың һығымтаһы[үҙгәртергә | вики-тексты үҙгәртергә]\nБелорет районының гербы үҙенең йөкмәткеһе буйынса бер бөтөн һәм гармониялы, гербтың төп идеяһы — ул белорет халҡының рухи байлығын һәм юғары намыҫлылығын, тыуған яҡтың гүзәллеген күрһәтеү. Гербтың композицияһы һәм элементтары географик, тарихи, рухи-мәҙәни һәм милли үҙенсәлектәр менән нигеҙләнгән.\nИҙелбашы төбәгендә Көньяҡ Уралдың иң бейек тауҙары, атап әйткәндә Ирәмәл менән Ямантау урынлашҡан. Белорет районы республиканың урманға бай территорияһы һанала. Көньяҡ-Урал Дәүләт тәбиғәт ҡурсаулығы тәүге биш иң ҙур Рәсәй ҡурсаулыҡ территориялары рәтендә килә. Ямантау, Ирәмәл, Арский ташы, Ҡоткор тамағы, Ҡыҙыляр мәмерйәһе Рәсәйҙең тәбиғәт һәйкәлдәре булып һанала. «Ҡоштар батшаһы» бөркөттөң — гербтың төп фигураһы — йәшәү урыны ла тап Белорет ерендә. Халыҡтың ҡыйыу рухын, ирек һөйөүсәнлеген, яңы бейеклектәр яулау көсөн символлаштырған бейек тауҙар ҡошо бөркөт бары Иҙелбашы төбәгендә генә йәшәй. Был ерҙәрҙә тамьян һәм ҡатай ырыуы вәкилдәре йәшәй, улар борон-борондан үҙҙәренең ҡыйыулығы, сыҙамлылығы, ғорурлығы менән дан алған халыҡ. Тамьян ырыуын уның арҙаҡлы улдары Башҡортостанды Рус дәүләтенә ҡушыу мәсьәләһе менән Ҡазан ҡалаһына илселек составында барған Шәғәли Шаҡман һәм башҡорт классик музыкаһына нигеҙ һалыусы Заһир Исмәғилев данланы. Белорет ере бик күп батыр йөрәкле бөркөт ир-егеттәрен тәрбиәләгән: 13 Советтар Союзы Геройы, 2 Рәсәй Федерацияһы Геройы, «Хәрби дан» орденының кавалеры, ике тапҡыр Социалистик Хеҙмәт Геройы, 4 Социалистик Хеҙмәт Геройы, «Хеҙмәт Даны» орденының 2 тулы кавалеры.\nБөгөнгәсә батыр йөрәкле ата-бабаларының изге исеменә тап төшөрмәй үҙ ҡанаттарын киң йәйгән Белорет бөркөттәре Иҙелбашы төбәгенә дан йырлай. Йәшел ҡаяла ултырған алтын бөркөт майҙаны буйынса ҙур райондың гүзәл тәбиғәт ҡосағында йәшәүсе ғорур һәм ҡөҙрәтле белорет халҡының киң күңел һәм бойондороҡһоҙлоҡ, көс һәм зирәклек, энергия һәм ихтыяр, ҡаршылыҡтарҙы еңеп сығыу сифаттарын һынландыра.\nБөркөттөң алтын төҫө һәм йәшел ҡаяның алтын юлаҡтары райондың файҙалы ҡаҙылмаларына бай булыуын, байлыҡ, үҙ аллылыҡ, ғәҙеллек, баҫалҡылыҡ, мәрхәмәтлекте геральдик символикаһында һынландыра. Йәшел төҫ бәхет, өмөт, азатлыҡ, тыныслыҡ һәм именлекте символлаштыра. Был шулай уҡ тәбиғәт, яҙ, тормоштоң мәңгеллеге һәм өмөттәрҙең аҡланыу төҫө ул. Гербтың зәңгәрһыу яланы мөһабәтлек, гүзәллек, ышаныс, тоғролоҡ, тыныслыҡ, хыялдар символы, шулай уҡ белореттарҙың үҙ гүзәл тәбиғәтен һаҡларға тырышыуын аңлата.\nГербтың көмөш төҫтәге тулҡындары — Ағиҙел йылғаһы, ә көмөш төҫ иһә таҙалыҡ, ышаныс, ихласлыҡ, юғары намыҫлылыҡ, эскерһеҙлектең геральдик символы булып тора.\nБелорет районы муниципаль районының рәсми сайты: Геральдика\nhttps://ba.wikipedia.org/w/index.php?title=Белорет_районы_гербы&oldid=716093 ҡабул ителгән


ӨФӨ, 2018 йыл, 17 декабрь. /«Башинформ» мәғлүмәт агентлығы/. Уҙған шәмбелә Өфөлә «Башҡортостан Республикаһының ҡатын-ҡыҙҙар союзы» төбәк йәмәғәт хәрәкәтенең юбилейлы, унынсы отчет-һайлау конференцияһы уҙҙы. Сарала 152 делегат ҡатнашты, тип хәбәр иттеләр Башҡортостандың Ҡатын-ҡыҙҙар союзынан.\nКонференцияны башлар алдынан Башҡортостан Республикаһының ҡатын-ҡыҙҙар союзы составына яңы коллектив ағза – «Сарпиге» сыуаш ҡатын-ҡыҙҙары ойошмаһы ҡабул ителде.\nРәсәй Дәүләт Думаһы депутаты, Башҡортостан халыҡтары ассамблеяһы рәйесе Зөһрә Рәхмәтуллина йыйылышта ҡатнашыусыларға сәләмләү һүҙе менән мөрәжәғәт итте.\nБашҡортостан Республикаһының ҡатын-ҡыҙҙар союзы рәйесе Рәшиҙә Солтанова ойошманың эшмәкәрлеге тураһында төп доклад менән сығыш яһаны.\nКонференция ойошманың эшен ҡәнәғәтләнерлек тип таныны, ҡарар ҡабул итте, Башҡортостан Республикаһының ҡатын-ҡыҙҙар союзы идараһын һайланы, уның составына район һәм ҡала ҡатын-ҡыҙҙары Советы рәйестәре, йәмәғәт ойошмалары рәйестәре, ҡатын-ҡыҙҙар хәрәкәте әүҙемселәре һәм ветерандары инде.\nШулай уҡ Башҡортостан Республикаһының ҡатын-ҡыҙҙар союзы президиумы, рәйесе, рәйес урынбаҫарҙары һәм ревизия комиссияһы һайланды. Республика ҡатын-ҡыҙҙары йәмәғәт ойошмаһы етәксеһе итеп йәнә Рәшиҙә Солтанова тәғәйенләнде.\nКонференциянан һуң йыйылышта ҡатнашыусылар Башҡортостан Республикаһы Дәүләт Йыйылышы – Ҡоролтай депутаттары менән осрашты, улар ойошма вәкилдәренең ябай булмаған һорауҙарына яуап бирҙе.\nТеги:йәмәғәт ойошмаларыҡатын-ҡыҙҙар союзы


Ял көндәрендә Башҡортостанда тағы ла эҫерәк буласаҡ // Йәмғиәт | новости башинформ.рф\nЯл көндәрендә Башҡортостанда тағы ла эҫерәк буласаҡ\n18:46, 22 июля 2011 Йәмғиәт\nАлдағы ял көндәре Башҡортостанда тағы ла эҫерәк буласаҡ. Гисметео мәғлүмәтенә ярашлы, республика буйынса төндә 15-18 градус йылылыҡ көтөлә. Көндөҙгө сәғәттәрҙә һауа 31 градусҡа тиклем йылынасаҡ.\nРеспубликала аяҙлы-болотло һәм яуым-төшөмһөҙ буласаҡ. Бындай һауа торошо киләһе аҙнала ла һаҡланасаҡ. Бынан тыш, дүшәмбе, 25 июлдән, республикала һауа температураһының 34 градусҡа тиклем күтәрелеүе көтөлә.


Башҡортостанда «Реаль эштәр» проектында ҡатнашыу өсөн 800-гә яҡын ғариза килгән // Сәйәсәт | новости башинформ.рф\n16:28, 21 февраля 2018 Сәйәсәт\nБашҡортостанда «Реаль эштәр» проектында ҡатнашыу өсөн 800-гә яҡын ғариза килгән Фото: «Берҙәм Рәсәй»ҙең матбуғат хеҙмәте\nАғымдағы йылда һайлаусыларҙың наказдарын тормошҡа ашырыуға 175 миллион һум самаһы аҡса бүленгән. Шуның 153 миллионы республиканың Дәүләт Йыйылышы депутаттары исеменә килгән мөрәжәғәттәргә тотонолған. Ә 22 миллион һумдан ашыуырағы Дәүләт Думаһы депутаттарына һәм Федерация Советы ағзаларына наказдарға йүнәлтелә.\nБылтыр «Реаль эштәр» сиктәрендә 892 наказ тормошҡа ашырылған. Проектты финанслау элекке кимәлдә ҡалған. Уртаса алғанда, һәр муниципаль берәмеккә 2 миллион һумдан саҡ ҡына ашыуыраҡ тура килә. Мөрәжәғәттәр социаль йүнәлеште һаҡлап ҡалған. Нигеҙҙә халыҡ аҡсаны балалар баҡсаларын, ауыл мәҙәниәт йорттарын, мәктәптәрҙе, иҫтәлекле стелаларҙы, йәйәүлеләр зонаһын һәм шишмәләрҙе яңыртыуға йүнәлтеүҙе һорай.\nӘле килгән ғаризаларҙы февраль аҙағына тиклем тикшереү һәм 1 мартта ағымдағы йылда проектҡа индерелгән объекттар исемлеген төҙөү ҡаралған, тип асыҡлыҡ индерҙеләр партияның төбәк бүлексәһендә.\nТеги: Реаль эштәр, партия проекттары


Һуған, башлы һуған | Әбйәлил - Абзелил\nӘбйәлил - Абзелил > Сәләмәт булығыҙ > Һуған, башлы һуған\nҺуҡыр кесерткән »\nДауалау өсөн ул борон-борондан ҡулланылып килә. Уның составында гликозидтар, эфир майы, органик кислоталар, С, В,, В2, витаминдары, А провитамины, минераль тоҙҙар һ.б. биологик актив матдәләр бар. Һуған бигерәк тә С витаминына бай. Шунлыҡтан зәңгенән һаҡланыуҙа, дауаланыуҙа мөһим роль уйнай.\nҺуған аппетитты аса, ашҡаҙан-эсәктәрҙең эшсәнлеген яҡшырта, эсәктәргә паразит селәүсен-ҡорттар эйәләшкәндә уларҙан ҡотолорға ярҙам итә. Һуғандан әҙерләнгән төнәтмәне ҡулланыу шулай уҡ атеросклероздан, шәкәр диабетынан, ҡан баҫымы юғары булыуҙан, эс китеүҙән файҙалы. Уның ирҙәрҙең енси һәләтлегенә ыңғай йоғонто яһауы тураһында ла мәғлүмәт бар. Төнәтмәне әҙерләү: уртаса ҙурлыҡтағы башлы һуған иҙелә. Ошо иҙмәне 2 стакан ҡайнатып алынған һалҡын һыуға һалып, өҫтө ябыҡ килеш 8-10 сәғәт тоторға кәрәк. Дауаны көнөнә өс тапҡыр, ашар алдынан, яртышар стакан эсергә. Һуған һутын балға ҡушып (икеһе лә тигеҙ алына) яһалған ҡатнашма ла һанап сыҡҡан ауырыуҙарҙан ҡулланыла: көнөнә өс тапҡыр, ашар алдынан, 1 балғалаҡ эсергә.\nДарыуханаларҙа һуғандан алынған «аллилчеп» исемле препарат һатыла. Ул атеросклероздан, эс китеүҙән тәғәйенләнә. Сей һуған иҙмәһе ярҙамында тәндең туңған ерен, эренле яра-йәрәхәтте дауаларға мөмкин. Иҙмәне һалып, бәйләп ҡуйырға кәрәк. Һипкелле биткә кистәрен һөртөргә. Бешкән һуған өлөшөн сиҡанға һалып, бәйләп һалыу шешектең һытылыуын тиҙләтә. Уны һыҙлап йонсотҡан геморрой шешектәренә төнгә ҡаршы һалыу ҙа шифалы. Грипп, ангина булғанда, тын алыу юлдары, үпкә шешкәндә, һуған быуын (парын) һуларға мөмкин. Бының өсөн 1 аш ҡалағы һуған иҙмәһен 2 стакан ҡайнар һыуға һалырға. Сыҡҡан быуҙы ҡағыҙҙан яһалған буранка аша һуларға. Был сараны төнгә ҡаршы үткәреү хәйерлерәк.\nҠайһы бер гинекологик ауырыуҙарҙан да һуғандан яһалған дарыуҙар ҡулланыла.\nҺуған көслө дауа, уның менән үҙ аллы дауаланырға ярамай (бигерәк тә эске ауырыуҙарҙы). Йөрәктең, ашҡаҙандың, бауыр-бөйөрҙөң ҡайһы бер ауырыуҙары булғанда һуған дауаларын ҡабул итергә ярамай. Сабый балаларға ла бирелмәй.\nЭта запись написана автором Назир Сабитов, 15.04.2018 в 23:36, и размещена в категории Сәләмәт булығыҙ. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Бүздәк районының Шығайкүлбаш ауылында күптән көтөлгән иман йорто сафҡа инде\nТөҙөү эштәре 1997-се йылдарға барып тоташа. Ауыл аҡһаҡалы башланғысында мәсеткә нигеҙ һалына. Ул баҡыйлыҡҡа күскәс эш байтаҡ ваҡыт туҡтап ҡала. Мәсетте тергеҙеү идеяһын ағалы-ҡустылы Чанышевтар ғаиләһе ҡабат күтәреп алып, күмәк көс ярҙамында иман йорто өс йыл эсендә төҙөлә.\nМәсет асыу тантанаһында баш мөфтөй Тәлғәт Тажетдин да ҡатнашты. Ауылдаштарҙы изге башланғыс менән тәбрикләп, иман йортонан халыҡтың өҙөлмәүен теләне. Ә инде мәсет төҙөүҙе күп көс һалған ағалы-ҡустылы Чанышевтарға «Берҙәмлек» миҙалы тапшырылды.


Березовка (Бөрө районы) — Башҡорт Википедияһы\nБерезовка (Бөрө районы)\n80 613 409 106\nБерезовка (рус. Березовка) — Башҡортостандың Бөрө районындағы ауыл. 2010 йылдың 14 октябренә ҡарата халыҡ һаны 534 кеше. Почта индексы — 452472, ОКАТО коды — 80213809004.\n2010 йыл 14 октябрь 534 285 249 53,4 46,6\nАуыл советы үҙәгенә тиклем (Печенкин): 5 км\nБыл Бөрө районы тураһында тамамланмаған мәҡәлә. Һеҙ мәҡәләне төҙәтеп һәм тулыландырып проектҡа ярҙам итә алаһығыҙ.\nhttps://ba.wikipedia.org/w/index.php?title=Березовка_(Бөрө_районы)&oldid=670973 ҡабул ителгән\nБөрө районы тураһында тамамланмаған мәҡәләләр\nБыл бит һуңғы тапҡыр 15:38 4 апрель 2017 үҙгәртелгән.


Балаларға - Ҡыш бабай бүләге\nТүбә ауылы балалары өсөн Яңы йыл мөғжизәләре башланды ла инде. Ауыл биләмәһе хакимиәте “Ғаилә” муниципаль үҙәк хеҙмәткәрҙәре менән берлектә 5 һәм унан да күберәк бала тәрбиәләгән ғаиләләр өсөн Яңы йыл кисәһе ойошторҙо. Тулыраҡ беҙҙең сайтта.\nТүбә ауылы балалары өсөн Яңы йыл мөғжизәләре башланды ла инде. Ауыл биләмәһе хакимиәте “Ғаилә” муниципаль үҙәк хеҙмәткәрҙәре менән берлектә 5 һәм унан да күберәк бала тәрбиәләгән ғаиләләр өсөн Яңы йыл кисәһе ойошторҙо.\nБалалар Ҡыш бабай һәм Ҡарһылыу менән менән берлектә шыршы тирәләй йырҙар йырланы, бейеп күңел асты. Һуңынан инде Ҡыш бабай уларға тәмле күстәнәстәрен һәм бүләктәрен таратты. Балалар ҙа буш ҡалманы. Улар рәхмәттәрен шиғырҙар, йырҙар һәм бейеүҙәр аша белдерҙе. Шулай итеп, Яңы йыл бары тик матур мөғжизәләр генә килтерһен!


Экология » Страница 28 » Башҡортостан гәзите\nшишәмбе,шаршамбы, йома көндәрендә сыға 57 (27459)\n18 май, йома, 2018 йыл\nЭкологтар — сираттағы рейдта\nЭкология // 28-08-2012, 03:30\nБашҡортостанда киң таралған файҙалы ҡаҙылмаларҙы рөхсәтһеҙ сығарыу, шулай уҡ ҡалдыҡтарҙы ситкә ебәреү киң таралған закон боҙоу осраҡтарына инә.\n— Экология министрлығы белгестәре Өфө һәм Иглин райондарында рөхсәтһеҙ ҡом һәм ҡырсынташ сығарыуҙы асыҡланы. Тирә-яҡ мөхиткә килтерелгән зыян күләме иҫәпләнде, — тип хәбәр итте министрлыҡтың матбуғат секретары Нина Никандрова.\nСүп өҫтөнә сүп йыйыла\nЭкология // 21-06-2012, 03:19\nУны ҡайҙа ҡуйырға?\nРеспубликала яҙ көнө 115 сүп-сар яндырыу осрағы теркәлгән. “Атмосфера һауаһын һаҡлау тураһында”ғы Федераль закон буйынса был енәйәткә тиң, уның өсөн 1 меңдән алып 250 мең һумға тиклем штраф ҡаралған. “Көнкүреш ҡалдығын махсус сүплеккә ташыр урынға уны яндырыу арҡаһында һауаны зарарлаусы матдәләр, бигерәк тә диоксин бүленеп сыға”, — тиелгән Башҡортостан Республикаһының Тәбиғәтте файҙаланыу һәм экология министрлығының сайтындағы яңылыҡта.\nҮрҙә әйтелгән диоксин полиэтилен һәм пластик әйберҙән күпләп бүленеп сыға. Пластиктың төрлө фажиғәгә килтерергә өлгөрөүе, ҡайһы бер илдәрҙең унан бөтөнләй баш тартыуы иҫкә төшһә, был мәсьәләне рейдтарҙың ғына хәл итә алмауына инанаһың. Проблема беҙ уйлағандан күпкә киңерәк һәм тәрәнерәк.\n2008 йылда Һиндостандың Мумбаи (элекке Бомбей) ҡалаһында булған фажиғә тормошобоҙға үтеп ингән пластиктың (шешә, пакет һәм башҡалар) кешелеккә ни тиклем ҙур хәүеф тыуҙырыуын төшөндөрҙө.\nКом: 0 // Уҡынылар: 1135 тапҡыр // Тотош уҡырға\nЭкология // 5-06-2012, 03:16\nЕйәнсура районының Хәсән тауы аша үтеүселәр һыуырҙарға (сурок) күптән күнгән — иртә яҙҙан ҡара көҙгә тиклем байбаҡтар (икенсе исеме шулай) — юлаусыларҙың алмаштырғыһыҙ юлдашы. Тик уларға яҡын килермен тимә, йәһәт кенә өңдәренә инеп юғалыу яғын ҡарайҙар.\nЙәнлектәр донъяһының был әүҙем вәкиленең оҙонлоғо — 58 – 62 см, ҡойроҡ оҙонлоғо — 12 – 18 см, ауырлығы 8 —12 килограмм тәшкил итә. Улар, ғәҙәттә, көтөү бик үк тапамаған, һөрөлмәгән, тупраҡ ҡатламы йомшаҡ булған, аҡбурлы йәки эзбизлы тау битләүҙәрен үҙ итә. Кимереүселәр эшмәкәрлеге һөҙөмтәһендә тупраҡ яҡшыра, азот һәм минераль ашламалар менән байытыла. Ҡышҡылыҡҡа өңдө йәнлектәр 2 – 4 метр тәрәнлектә ҡаҙа һәм унда ғаиләһе (12 – 15 баш) менән йоҡларға ята. Өңөнә барып етеү өсөн ер аҫтынан 30 – 40 метр самаһындағы лабиринтты үтергә кәрәк.\nКом: 0 // Уҡынылар: 867 тапҡыр // Тотош уҡырға\nТәбиғәт ҡомартҡыһы аяныслы хәлдә\nЭкология // 5-06-2012, 03:10\nЙылдан-йыл ҡайҙа етте шунда барлыҡҡа килгән сүп-сар өйөмдәренә ҡаршы көрәш ҡырҡыулаша бара. Ҡайһы бер кешеләр көнкүреш ҡалдыҡтарын махсус ҡыйлыҡҡа алып барыу урынына, уны юл буйына, урман ситенә йә башҡа ергә ҡалдырып китеүҙе яҙыҡ тип иҫәпләмәй. Был өйөмдәрҙең тәбиғәткә, йәмғиәткә килтергән зыяны тураһында улар уйлап та бирмәй шикелле.\nӨфө районының Горново ауылы эргәһендәге тәбиғәт ҡомартҡыһы ошондай сүп-сар өйөмө арҡаһында аяныслы хәлдә ҡалыуы тураһында ишеткәс, юлға сыҡтыҡ. Был ауыл эргәһендә “Ағиҙел” баҡса кооперативы башлана, өс меңдән ашыу баҡса өйө бар. Улар бик матур урында, тау башында урынлашҡан. Аҫта бормаланып Ағиҙел йылғаһы аға. Бында төрлө дәүерҙәргә ҡараған ер аҫты ҡатламдарының бөтөн донъяға билдәле асыҡ киҫелеше бар. Әлеге ҡая Башҡортостандың тәбиғәт ҡомартҡылары исемлегенә ингән, ләкин баҡсасыларҙың хаяһыҙлығы арҡаһында бөгөн уға юҡҡа сығыу ҡурҡынысы янай.\nКом: 0 // Уҡынылар: 1063 тапҡыр // Тотош уҡырға\nБалыҡ аулаған байымаҫ\nЭкология // 5-06-2012, 01:15\nРеспубликала балыҡ үрсетеү мәсьәләһенә иғтибар көсәйә. Төбәктә сәнәғәт, һәүәҫкәр, спорт һәм тауар балыҡсылығы менән шөғөлләнәләр. Һыу ятҡылыҡтарында табан балыҡ, һаҙан, аҡ амур, опто, ҡарабалыҡ, суртан, ҡорман, сабаҡ, ташбаш, аҡ сабаҡ, ҡыҙылғанат, ағасаҡ һәм башҡа балыҡтарҙы тоторға мөмкин. Урта Волга территорияһының Балыҡсылыҡ буйынса федераль агентлыҡтың Башҡортостан буйынса биологик һыу ресурстарына дәүләт контроле, күҙәтеү һәм һаҡлау бүлеге начальнигы Шамил Әйүпов белдереүенсә, республиканың йылға, күл, быуаларынан йылына 120 тонна балыҡ тотола. Шул саманы уҡ браконьерҙар аулай, һәүәҫкәр балыҡ тотоусылар ҙа уларҙан ҡалышмай.\nКом: 0 // Уҡынылар: 853 тапҡыр // Тотош уҡырға\nЭкология // 5-06-2012, 01:05\nЯндырыу мәсьәләне хәл итмәй\nКөнкүреш ҡалдыҡтарын яндырыу ҡәтғи тыйыла: был хаҡта "Атмосфера һауаһын һаҡлау тураһында"ғы Федераль закон иҫкәртә. Шулай ҙа ҡануниәтте боҙоуҙан ҡурҡмаған яуапһыҙ граждандар бар: сүп-сарҙы махсус полигонға алып барыу урынына, уны яндырыусылар һәм шуның менән һауаны бысратыусылар әленән-әле осрап тора.\nБашҡортостандың Тәбиғәттән файҙаланыу һәм экология министрлығы хеҙмәткәрҙәре прокуратура вәкилдәре менән берлектә республикала рейдтар ойошторған. Уның барышында үрҙә телгә алған законды боҙоуҙың йөҙҙән ашыу осрағы теркәлгән. Әбйәлил, Ҡариҙел, Белорет, Шишмә райондарында, Белорет, Бөрө, Нефтекама ҡалаларында йәшәүселәр яндырыу менән айырыуса мауыға, имеш: һауаның бысраныуы, янғын хәүефе артыуы ла бер ни түгел.\nКом: 0 // Уҡынылар: 916 тапҡыр // Тотош уҡырға\nТуҙан булып оса Урал ҡаялары...\nИҡтисад, Экология // 26-05-2012, 03:30\nУчалы районында тау-ташты онтап һатып байырға тырышалар\nГәзитебеҙҙең 31 март һанында “Саңғалыҡтың саңын ауыҙлыҡлап буламы?” тигән мәҡәлә баҫылғайны. Унда Учалы районындағы ҡот осҡос хәл тасуирлана: Мансур ауылы эргәһендәге “Саңғалыҡ” диорит карьерында ташты ҡырсын итеп ваҡлау арҡаһында тирә-яҡҡа ныҡ саң тарала, тәбиғәткә лә, кеше һаулығына ла зыян килә... Был – ямғыр яуғас та ергә һеңерлек тупраҡ саңы түгел, ә таш туҙаны. Ысынлап та шулай тәбиғәтте һәләк итергә тотонғандармы бында, әллә кемдәрҙер диорит карьерына ҡаршы эш алып барамы?\nКарьер идаралығы эргәһенә килеп туҡтау менән саң-туҙан батшалығына эләктек: автомобилдән төшөп бер нисә аҙым атлауға салбар тубыҡҡа хәтлем ап-аҡ булды. Тәүҙә ҡағып маташтым да, файҙаһыҙ икәнен күреп, ҡул һелтәнем.\nКом: 1 // Уҡынылар: 988 тапҡыр // Тотош уҡырға\nАсылыкүлгә килеп күңел асһаң...\nЭкология // 16-05-2012, 04:40\nЯҙғы өмәләр ойоштороу һәм тирә-йүнде күмәкләп тәртипкә килтереү күптән килгән күркәм йола икәнлеген ҡабатлап тороу кәрәкмәй – йәшәгән мөхиттең таҙа булыуы зарур. Был сарала республика халҡы йыл һайын әүҙем ҡатнаша.\nБашҡортостан Хөкүмәтенең ҡарары менән 9 апрелдә башланған өмәләр 21 майға тиклем дауам итә.\nӨфө ҡалаһы уртаҡ тырышлыҡ менән таҙалыҡ йәһәтенән бар талаптарға яуап бирә кеүек: урамдарҙа, парктарҙа сүп-сар күрмәҫһең. Мәҫәлән, үткән аҙнала баш ҡалала ойошторолған сираттағы өмәлә генә 26 мең кеше ҡатнашҡан, 560 техника берәмеге ҡулланылған, 2800 кубометр сүп-сар йыйылған, ҡаты ҡалдыҡтар полигонына 22 рейс яһалған.\nРеспубликаның ҡала-райондарында ла эш гөрләй. Әлшәй һәм Благовещен райондарында тирә-яҡты тәртипкә килтереү, йәшелләндереү саралары рәсми тамамланһа, ҡалған төбәктәрҙә 21 майға тиклем осорҙо тулыһынса файҙаланмаҡсылар.\nКом: 0 // Уҡынылар: 863 тапҡыр // Тотош уҡырға\nСаңғалыҡтың саңын ауыҙлыҡлап буламы?\nЭкология // 31-03-2012, 01:48\nБылтыр Учалы районының Мансур ауылы кешеләре, Башҡортостан Президенты Рөстәм Хәмитовҡа мөрәжәғәт итеп, төбәктәге насар экологик хәл тураһында еткергәйне. Әйтеүҙәренсә, Мансур эргәһендә урынлашҡан Саңғалыҡ диорит карьерының саң болоттары ауылға табан оса, тын алырлыҡ, йәшәрлек әмәл юҡ.\nМәғлүм булыуынса, данлыҡлы Мансур ятҡылығында һирәк осрай торған төҙөлөш ташы – гранит табыла, ошонда уҡ Саңғалыҡ диорит ятҡылығы ла урынлашҡан. Һуңғыһынан асыҡ ысул менән төҙөлөштә киң ҡулланылыусы ваҡ таш, ҡомташ етештерәләр.\nКом: 0 // Уҡынылар: 1114 тапҡыр // Тотош уҡырға\nЭсәр һыу таҙа булһын өсөн\nЭкология // 15-02-2012, 03:28\nБөгөн эре ҡалала йәшәүселәр эсәр һыуҙы ла һатып ала башланы. Төрлө предприятие, фирмалар етештергән пластик һауыттарға тултырылған һыуҙың сифаты хаҡында төрлө фекер ишетергә тура килә. Күп урындарҙа торбанан килгән һыу ауыҙға алғыһыҙ тәмһеҙ, хлорлы, шуға күрә хужабикәләр уны ҡулланыр алдынан күмерле (углерод) таҙартҡыс аша үткәрергә күнеккән.\nҺыуһыҙ тереклеккә йәшәү юҡ. Урмандарыбыҙ аяуһыҙ ҡырҡылмаһа, ер аҫты ҡатламдары бысратылмаһа, йылғаларыбыҙ, ҡоҙоҡ-шишмәләребеҙ тулы һәм саф булыр. Башҡортостандың ҡала һәм райондарында, халыҡтың сәләмәтлеген ҡурсалап, ҡулланылыштағы һыу сифатын яҡшыртыуға ҙур иғтибар бүленә.\n“Нефтекамаводоканал” муниципаль унитар предприятиеһында ҡулланыусыларҙы сифатлы һыу менән тәьмин итеү йәһәтенән байтаҡ эш башҡарыла. Нефтекамалар бөгөн ер аҫты ҡатламдарынан 53 скважина аша быраулап сығарылған саф шишмә һыуынан файҙалана. Нефтекама, Ағиҙел ҡалаһы, Краснокама районы ҡулланыусыларына тәүлегенә 50 мең кубометр һыу бирелә.\nАртҡа 1 ... 20 21 22 23 24 25 26 27 28 29 Алға Бит башына\nЯҢЫЛЫҠТАР АРХИВЫ Май 2018 (231)\nСиләбегә хәҙер бармайым мин, Силәбегә хәҙер мин ҡайтам\nБашҡорт милләте вәкилдәре йәшәмәгән төбәк бармы\nАта-бабам мираҫы Булмышыма һалынған...\nҺәйкәл 2016 йылдың 14 октябрендә башҡорт\nБеҙгә етә мөхәббәттәнЕр йылытыр усаҡ яҡһаҡ...\nЭЙ, КЕШЕМ... Тормош иҫ китмәле матур, тиҙәр, Ул\nҺирәк яҙмаларҙа – Башҡорт автономияһы тарихы\n“Башҡорт тауышы” “Башҡорт тауышы” гәзите\nЭш кәрәкме? Улай икән, Миәкәгә килегеҙ\nРеспубликабыҙҙа яҙғы сәсеүгә әҙерлек йылдам һәм\nКүңел тарта “Ашҡаҙар”ға\nТәбиғәттә һәр нәмә бер-береһен тултырып тора: көн\n“БАШҠАЛАРҘАН АЙЫРЫЛЫП ТОР!”\nФәдис миндә иң башта бейеүсе булараҡ үҙенсәлекле\nТоя белгәндәргә донъя – ожмах\nНурлы йөҙөнән йылмайыу китмәгән, күпкә йәш\nОҫталыҡ – ул бар һөнәрҙең тәүге шартылыр\nҺәр халыҡ быуаттар аша үткән тарихында үҙенең\nТөбәк халҡының ныҡлы ҡалҡаны\nРеспубликабыҙҙа иң төҙөк, матур ҡалаларҙың береһе


Зыяраткүл һырты түбәһендә\n19 Июль 2018, 18:21\nРайон Пионерҙар һәм уҡыу-сылар йорто тәрбиәләнеүселәре һәм активистары Силәбе өлкәһенең таулы йөрәге – Зыяраткүлгә барыуҙы түҙемһеҙлек менән көттө.\nПоход алдынан республиканан ситкә сығыр өсөн структуралар һәм органдарҙы яраштырыу процесы барҙы.\nБына, ниһайәт, беҙ “Зыяраткүл милли паркы” күрһәткесе алдында торабыҙ. Трассанан паркка тиклем 25 км. Паркка инеү түләүле – һәр кешенән 50-100 һум. Был средстволар парк территорияһын төҙөкләндереүгә һәм таҙалыҡта тотоуға китә.\nБеҙ территорияға инеп киттек. Беҙҙең алда Уралдың иң бейек таулы күлдәренең береһе асылды. Уны тау һырттары уратып алған, әйтерһең дә, табаҡ эсендә. Зыяраткүлгә ҙур булмаған туғыҙ йылға ҡоя, ә бары тик берәү – Ҙур Һатҡы ғына ағып сыға.\nЛагерь ҡороп, балалар Зыяраткүл һыртына менергә әҙерләнә башланы. Беҙ етерлек күләмдә һыу, баш кейемдәре алдыҡ һәм аяҡтарҙың түбәнге өлөшөн ныҡлап ҡапланыҡ, сөнки экологик һуҡмаҡтан үткәндә, ҡырмыҫҡалар кеше өҫтөнә менергә әҙер генә тора. Юлдан тау итәгенә ҡәҙәр ысын мәғәнәһендә ағас тротуар булған экологик һуҡмаҡ һалынған. Унан һис бер әҙерлеге булмаған теләгән бер үткенсе турист үтә ала. Тик… үргә күтәрелә башлағансы ғына. Артабан һуҡмаҡ таш ишелмәләре менән ҡуйы шыршылыҡ һәм аҡ шыршылыҡ араһынан бормаланып-бормаланып китә.\nҮр бик ҡатмарлы. Түбәгә тиклемге һуңғы километрҙар ныҡ иҫтә ҡалды. Ифрат ҙур таштар-ҙағы уҡтар һәм ағастарға бәйләнгән алһыу таҫмалар беҙгә дөрөҫ йүнәлеш биреп торҙо.\nТау түбәһендә беҙҙең алда айырым-айырым күккә олғашыусы ҡаялары менән һауа киңлеге асылды.\nБеҙ 3,5-4 сәғәттә 12 км үттек. Унан инде кисен генә төштөк. Ашыҡманыҡ, ландшафт менән ләззәтләндек, күргәндәребеҙҙе фотоаппараттарға төшөрөп ҡалырға тырыштыҡ.\nЛагерға еңелсә арып, сағыу тәьҫораттар менән ҡайттыҡ. Йоҡлар алдынан шәфәҡҡә ҡарап һоҡландыҡ. Бай йөкмәткеле көнөбөҙ усаҡ эргәһендә гитараға ҡушылып йырлауҙар һәм әңгәмәләр менән күңелле тамамланды.\nМин үҙем Зыяраткүлдә өсөнсө тапҡыр булдым. Был юлы – оҙатып йөрөүсе ролендә. Мускулдарҙағы ауыртыу тынды, тимәк, икенсе үргә менеүҙе планлаштырырға ваҡыт. Бер түбәгә ирешкәндән һуң, шунда уҡ икенсеһен эҙләргә кәрәк икәнлеген мин һәр ваҡыт иҫтә тотам.\nСәйәхәт итегеҙ һәм тәбиғәтте һаҡлағыҙ!\nПионерҙар һәм уҡыусылар йорто педагогы.


«Үлемһеҙ полк» бөтә район-ҡалаларҙа уҙасаҡ\n11 Апрель 2019, 14:14\n9 Майҙа республикабыҙҙың барлыҡ район-ҡалаларында «Үлемһеҙ полк» акцияһы ойоштороласаҡ.\nБыйыл да ул бер үк ваҡытта — иртәнге сәғәт 11-ҙә Бөйөк Ватан һуғышында һәләк булғандар иҫтәлегенә бер минутлыҡ тынлыҡтан башлана. Акция Башҡортостан юлдаш телеканалында һәм «Спутник ФМ» радиостанцияһында тура эфирҙа алып барыласаҡ.\nКолонна Октябрь проспекты менән Шафиев урамы киҫелешендә теҙелә башлай. Ул «Галле округы» туҡталышына тиклем һуҙыла. Ак-ция «Дан бульвары» туҡталышында тамамлана. Өфөлә «Үлемһеҙ полк» алдынан, былтырғы кеүек үк, өсмөйөш булып теҙелеп, аҡ кос-тюм кейгән балалар бара. Уларҙың артынан Еңеү байрағы күсермәһен һәм 112-се Башҡорт атлы дивизияһы байрағын тотҡан төркөм эйәрә. Республика етәксеһе Радий Хәбировҡа, Өфө мэры Өлфәт Мостафинға һәм республиканың хәрби комиссары Игорь Харченкоға төркөмдө етәкләргә тәҡдим ителгән. Башҡортостанда тыуып үҫкән Советтар Союзы Геройҙарының һәм Дан ордены кавалерҙарының туғандары уларҙың эргәһенән барасаҡ.


Газ двигателе менән “НефАЗ” автобусы халыҡ-ара күргәҙмәгә ҡуйылған\n14 Октябрь 2009, 17:47\nБөгөн Мәскәүҙә, «Крокус-Экспо» күргәҙмә үҙәгендә асылған «GasSUF-2009» халыҡ-ара күргәҙмәһендә газ двигателе менән «НефАЗ-5299-30-31» тәпәш иҙәнле ҡала автобусы күрһәтелә. Нефтекама автозаводы яңылығы баш предприятие – «КамАЗ» асыҡ акционерҙар йәмғиәте продукцияһы өлгөләре иҫәбендә ҡуйылған. Уның газ двигателе «Евро-4» стандарттарына тап килә.\n«GasSUF-2009»ҙың төп темаһы – газ бүлеү һәм тәбиғи газды һөҙөмтәле файҙаланыу технологиялары баҙарын үҫтереү. «GasSUF» күргәҙмәһендә автотехниканы газ яғыулығына күсереп йыһазландырыу технологиялары, тәбиғи газды шыйыҡландырыу, һаҡлау һәм йөрөтөү өсөн ҡорамалдар, шулай уҡ энергияны һаҡлаусы технологиялар тәҡдим ителә.\nӨҫтәп шуны ла әйтергә кәрәк, Евросоюз илдәрен үҫтереү программаһы менән 2020 йылға автомобилдәрҙең дүрттән бер өлөшөн яғыулыҡтың альтернатив төрҙәренә күсереү планлаштырыла.


Матур, уңған, аҫыл ҡыҙҙар табылды “Йәшлек” гүзәле – 2018” конкурсы йомғаҡланды! » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар архивы » Йәшлек гүзәле » Матур, уңған, аҫыл ҡыҙҙар табылды “Йәшлек” гүзәле – 2018” конкурсы йомғаҡланды!\n16.01.2019 Матур, уңған, аҫыл ҡыҙҙар табылды “Йәшлек” гүзәле – 2018” конкурсы йомғаҡланды!\nАй үтәһен көн үтеп, 2018 йыл да тамамланды, Яңы йылды ла ҡаршыланыҡ. Гәзитебеҙ, замана ауыр тимәй, бер ҙә бирешмәй, уҡыусыһын ҡыуандырыуын дауам итә, абруйын юғалтмай. Тиражыбыҙ кимәлен дә һаҡлап ҡала алдыҡ, электрон вариантта ла үҫештек. Быйыл да яңы исемдәр, көтөлмәгән асыштар, ҡыҙыҡлы конкурстар, уҡымлы мәҡәләләр менән һеҙҙе һөйөндөрөүҙе дауам итергә вәғәҙәләйбеҙ.\nҺәр ваҡыттағыса, гәзитебеҙ Яңы йылдың тәүге һанында оҙаҡ йылдар дауамында алып барылған матурлыҡ бәйгеһенә – “Йәшлек” гүзәле” конкурсына йомғаҡ яһай. Былтыр гәзит биттәрендә бөтәһе 39 һылыуҡайҙың фотоһы баҫылып, сайтҡа, социаль селтәрҙәргә һалынды. “Бәйләнештә” селтәрендә “Йәшлек” гүзәле – 2018” конкурсы” төркөмөнә бәйгеселәр үҙҙәренең фотоларын диуарға ҡуйҙы йәки шәхси хәбәрҙәр менән ебәрҙе.\nЙомғаҡлау мәлендә ҡыҙҙар араһынан “иң-иң”дәрҙе һайлап алыуы ҡыйын була торған. Барыһы ла уңған, мөләйем, матур, аҡыллы, тырыш, маҡсатҡа ынтылыусан.\nКонкурсты йомғаҡлап, тәүҙә “Бәйләнештә”ге төркөмдә “Интернет гүзәле” һайланды. Бер аҙна самаһы барған һорау алыуҙа Баймаҡ ҡыҙы, Салауат башҡорт дәүләт драма театры артисы Эльвина МУСИНА еңде. Ул 1887 тауыш йыйҙы.\nИнтернетта тауыш биреүҙә алдынғылыҡ алған ҡыҙҙан тыш, редакция комиссияһы тағы ла дүрт һылыуҡайҙы һайланы. Улар тураһында түбәндә уҡығыҙ.\n2019 йылда конкурста ҡатнашырға теләүсе ҡыҙҙар, “Бәйләнештә” селтәрендә хәбәр яҙырға мөмкинлек (асыҡ “личка”) булдырығыҙ. Фотоһүрәтле альбомдарығыҙ ҙа асыҡ, беҙ инеп ҡарай алырлыҡ булһын. Һөйгәндәрегеҙгә, дуҫ егеттәрегеҙгә “Йәшлек” гүзәле” ярышында ҡатнашыуығыҙ тураһында алдан әйтегеҙ. Ни өсөн тигәндә, йыл һайын ошоға бәйле үҙ-ара аңлашмаусанлыҡ, һүҙ көрәштереү осрағы ла булып ала.\nҮҙегеҙ тураһында матур итеп яҙығыҙ. Уй-хыялдарығыҙ, тормош маҡсатығыҙ менән таныштырып үтеү мотлаҡ. Ҡайҙа тыуып үҫкәнһегеҙ, белем алаһығыҙ, яратҡан шөғөлөгөҙ, хыялдарығыҙ – ошолар беҙгә кәрәк. Яҙманы ҙур итмәгеҙ, ыҡсым булһын.\nФотоға килгәндә, сифатлылары ғына ҡабул ителә. Ауыҙ ослайтып, телефон камераһы ярҙамында төшөрөлгән селфи фотолары бармай. Күмәкләп төшкән, унан ҡырҡып алырҙар әле, тигән һүрәттәр ҙә ҡабул ителмәй. Был мәсьәләгә яуаплы ҡарау талап ителә. Иң яҡшыһы – ҡояш яҡтыһында тәбиғәттә фотоға төшөү йәки студия һүрәттәре. “Тағы ла фотолар кәрәк, былары бармай”, – тигәнгә үпкәләмәгеҙ, һеҙ яҡшы тип уйлағандары гәзит битенә бөтөнләй бармай йәки ҡуйыуы уңайһыҙ.\n– Хәйбулла районының Таналыҡ буйында урынлашҡан Әҙел ауылында тыуғанмын, – тине ул үҙе тураһында.\nДилә тәүҙә Аҡъярҙың 2-се мәктәбендә уҡыған, аҙаҡ Рәми Ғарипов исемендәге 1-се республика башҡорт гимназия-интернатын тамамлаған. Әле ул Башҡорт дәүләт педагогия университетының хоҡуҡ һаҡлау эшмәкәрлеге факультетында белем ала.\nМәктәптә уҡығандан алып бейергә ярата. Унан ҡала, оҡшаған шөғөлө – прическалар эшләү. “Ҡатын-ҡыҙ һәр ваҡытта ла матур, нәзәкәтле, шул уҡ ваҡытта үҙ аллы булырға тейеш”, – тип һанай.\nДүртөйлө ҡалаһында тыуып үҫкән һылыуға 19 йәш.\n– Бала саҡтан әҙәби китаптар уҡырға, спорт менән шөғөлләнергә яраттым, – ти ул үҙе тураһында. – Әле Өфө дәүләт нефть техник университетының 3-сө курсында белем алам. Һөнәрем нефть һәм газ геологияһына бәйле буласаҡ.\nГүзәл, буш мәлдә үҙ-үҙеңде үҫтереү шөғөлдәре менән мәшғүлмен, ти. Музыка менән шөғөлләнә, флейта, думбыра, фортепианола уйнай. Волейболды үҙ итә, пазлдар йыйырға, сигергә, сәйлән теҙергә лә ярата.\n“Тормоштағы маҡсатың?” тигән һорауға Гүзәл, физик һәм психологик яҡтан сәләмәт булырға, матур ғаилә ҡорорға, теләйем тип яуапланы. Әңгәмәсебеҙ халыҡ-ара һәм Рәсәй кимәлендәге матурлыҡ конкурстарында ҡатнашып, еңеү яуларға ла теләй. Уға Ирекмәндәр йылының хәйриә сараларында ла ҡатнашырға тура килгән. Киләсәктә ошо йүнәлештә эш асырға хыяллана.\n22 йәштә, Баймаҡ районының Әмин ауылында тыуып үҫкән.\nЭльвина – Салауат башҡорт дәүләт драма театры артисы. Сибай сәнғәт колледжының театр бүлеген тамамлаған.\n“Артист булыу – бала саҡтан килгән хыялым. Шөкөр, ул тормошҡа ашты. Башҡортостандың халыҡ артисы Вәкил Барый улы Йосоповта уҡыным”, – ти үҙе тураһында. Эльвина шулай уҡ бейергә, йырларға ярата, КВН-дарҙа ҡатнаша, спортты үҙ итә. Киләсәген яратҡан һөнәренә бағышларға теләй.\nҘур сәхнәләрҙә сығыш яһарға, концерт-фестивалдәрҙә ҡатнашырға, киноға төшөргә лә хыялланам, ти маҡсатына ҡыйыу ынтылыусы ҡыҙ.\nДүртөйлө ҡыҙы, 19 йәштә. Әлеге ваҡытта Башҡорт дәүләт университетында 2-се курста белем ала. Еңел атлетика менән шөғөлләнә, инглиз телен өйрәнә. Республика һәм халыҡ-ара матурлыҡ конкурстарында ҡатнашҡан.\nЭльмираны йыш ҡына телевидениела, матбуғатта, интернетта яңылыҡтарҙа күрергә мөмкин. Ни өсөн тигәндә, ул дәүләт һәм министрлыҡтар үткәргән сараларҙың бүләкләү төркөмөндә эшләй. Бынан тыш, моделдәр мәктәбенең балалар төркөмөндә сәхнә мәҙәниәтенән уҡыта. Мәскәүҙә һәм Байкалда үткән Мода аҙналығында ҡатнашҡан, “Мисс Башҡортостан – 2018” исемен алған, Ҡытайҙағы халыҡ-ара матурлыҡ конкурсында республика намыҫын яҡлаған.\n– Үҙем күп балалы ғаиләлә үҫтем, шуға ла киләсәктә матур һәм ишле ғаилә ҡорорға хыялланам. Ҡатын-ҡыҙ нисек кенә уңышлы булмаһын, уның эштән ҡайтыуын көтөп торған яҡын кешеләре булырға тейеш, – ти Эльмира.\nХәйбулла районының Садовый ҡасабаһында тыуып үҫкән.\nКинематография менән ныҡ ҡыҙыҡһына, шул өлкәлә эшләй. Гөлсәсәк – “Тамыр” балалар һәм үҫмерҙәр каналында концерттар, шоу һәм телепроекттар режиссеры. Һиҙелерлек уңыштары ла бар – тапшырыуҙары ил кимәлендәге телевизион конкурстар һәм фестивалдәрҙә еңеү яулаған.\nБер юлы Заһир Исмәғилев исемендәге Өфө дәүләт сәнғәт институты аспирантураһында уҡый.\n– Боронғо Ҡытай фәйләсүфе Сюнь-цзының “Ағым буйлап та, ағым ҡаршыһына ла йөҙмә – ҡайҙа һиңә кәрәк, шунда йөҙ” тигәнен тормошта йыш файҙаланам. Киләсәктә режиссерлыҡ өлкәһендә юғары һөнәри кимәлгә етергә, Башҡортостан мәҙәниәтен үҫтереүгә үҙ өлөшөмдө индерергә хыялланам, – тип тамамланы һүҙен Гөлсәсәк.


Күҙ алдында унлап ауыл юҡҡа сыҡты. Уларҙы нисек тергеҙергә?\n29 Ғинуар 2019, 11:52\nЙыл аҙағы-йыл башы, йомғаҡ яһар, һығымталарға килер ваҡыт. Үҙебеҙҙең тыуған Башҡортостаныбыҙҙағы хәлдәрҙе барлайыҡ. Быйыл 1 ғинуарға республикала 4 051 333 кеше йәшәй. Шуларҙан 2 520 808 кеше ҡалаларҙа көн итә, 1 530 525 – ауылдарҙа.\nБылтыр йыл башына Башҡортостанда 4 063 293 кеше йәшәгән. Иғтибар иткәнһегеҙҙер, тимәк, халыҡ һаны 12 меңгә кәмегән. Ябай ғына итеп әйткәндә, меңдән ашыу кеше йәшәгән унлап ауыл юҡҡа сыҡҡан.\nДемографик хәл ауылдарҙа ҡатмарлы иҫәпләнә. Сөнки, эш юҡ, медпункттар, мәктәптәр һәм башҡа социаль объекттар ябыла. Кешеләр, эш эҙләп, район үҙәктәренә, ҡалаларға, Себер яҡтарына сығып китә. Ғаиләне аҫырарға, балаларҙы үҫтерергә, һис юғы, кеше һымаҡ йәшәргә кәрәк бит. Уларға ни үпкә инде.\nТағы бер күҙәтеү. Ауылдарҙа йәшәүсе 1 530 525 кешене алайыҡ. Тимәк, халыҡтың 38 проценты, тип әйтерлек, ауылдарҙа йәшәй. Ә кем йәшәгән – белә, унда йәшәү шарттары һис тә еңелдән түгел.\nСағыштырыу өсөн Татарстандағы һандарҙы алайыҡ. Күршеләрҙәге халыҡтың 25 проценты ауылдарҙа көн итә, тимәк, күпселек ҡалаларҙағы уңайлы мөхиттә йәшәй. Татарҙарҙа шулай икән, тип, беҙҙең менән сағыштырһалар, юғарылағы һандарҙы килтерегеҙ.\n38 процент хәҙерге тормош стандарттары өсөн шаҡтай ҙур һан иҫәпләнә. Әйткәндәй, башҡорттар, рустар, татарҙар һәм башҡа милләттәр вәкилдәре бер үк шарттарҙа донъя көтә. Ауыл тормошоноң күҙгә бик сағылып бармаған, ләкин һәр милләт өсөн ифрат ҙур һәм әһәмиәтле нигеҙ – унда телдең, мәҙәниәттең, ауыҙ-тел ижадының, ғөрөф-ғәҙәттәрҙең һаҡланып ҡалыуы. Шулай булғас, беҙгә ауылдарҙы үҫтерергә, йәшәү шарттарын күтәрергә, ауыл кешеһенең тормошон еңеләйтергә кәрәк. Ә был хаҡта һеҙ нисек уйлайһығыҙ?


Һынташтамаҡ ауыл Советы (Благовар районы) — Башҡорт Википедияһы\nҺынташтамаҡ ауыл Советы (Благовар районы)\nҺынташтамаҡ ауыл Советы\nҺынташтамаҡ ауыл Советы — Благовар районы составындағы административ-территориаль берәмек һәм ауыл биләмәһе (муниципаль берәмек тибы), 2008 йылда бөтөрөлә. Почта индексы — 452745. ОКАТО коды — 80214827000. Күсәрбәй ауыл Советы ауыл биләмәһе менән берләштерелә. 1986 йылда ойошторола.\nЙылғалары: Сәрмәсән, Сағыл.\nҺынташтамаҡ ауылы — административ үҙәк, ауылдар: Дүсмәт, Яңы Һынташ, Иҫке Һынташ, Оло Әрәмә.\n1986 йылда Башҡорт АССР-ы Юғары Советы Президиумының 1986 йылдың 12 декабрендәге 6-2/393-сө һанлы «Благовар районында Һынташтамаҡ ауыл Советын ойоштороу тураһындағы» Указы сыға. Уға ярашлы яңы административ-территориаль берәмек өсөн Яныш ауыл Советынан 5 тораҡ пункты бүлеп алына.\n1. Благовар районында Һынташтамаҡ ауыл Советын ойошторорға, административ үҙәген Һынташтамаҡ ауылында урынлаштырырға.\n2. Һынташтамаҡ ауыл Советы составына түбәндәге тораҡ пункттарын индерергә: Дүсмәт, Яңы Һынташ, Иҫке Һынташ, Һынташтамаҡ, Оло Әрәмә ауылдарын, был тораҡ пункттарын Яныш ауыл Советы составынан сығарырға.\n3. Һынташтамаҡ ауыл Советы сиктәрен тәҡдим ителгән схема картаһына ярашлы раҫларға.\n2008 йылда Һынташтамаҡ ауыл Советы Күсәрбай ауыл Советы составына инә.\nБашҡортостан Республикаһының 2008 йылдың 19 ноябрендәге 49-з һанлы «Айырым ауыл Советтарын берләштереү һәм тораҡ пункттарын тапшырыуға бәйле Башҡортосьан Республикаһының административ-территориаль ҡоролошондағы үҙгәрештәр тураһындағы» Законында, ст.1. п 12) түбәндәге юлдар бар::\n«Күсәрбай» атамаһын һаҡлап, Күсәрбай һәм Һынташтамаҡ ауыл Советтарын берләштерергә, административ үҙәген Иҫке Күсәрбай ауылына урынлаштырырға. Һынташтамаҡ ауыл Советының Дүсмәт, Яңы Һынташ, Иҫке Һынташ, Һынташтамаҡ, Оло Әрәмә ауылдарын Күсәрбай ауыл Советы составына индерергә.\nКүсәрбай ауыл Советы сиктәрен тәҡдим ителгән схема картаһына ярашлы раҫларға.\nИҫәп мәғлүмәттәренән Һынташтамаҡ ауыл Советын алып ташларға\n2008 йылға Кушнаренко районы, Яныш ауыл Советы, Таң ауыл Советы, Күсәрбай ауыл Советы муниципаль берәмектәре менән сиктәш була: ("Башҡортостан Республикаһының 2004 йылдың 17 декабрендәге 126-з һанлы «Башҡортостан Республикаһында муниципаль берәмектәрҙең сиктәре, статусы һәм административ үҙәктәре тураһындағы» Законы (ред. 19.11.2008) ").\n↑ ОБ ОБРАЗОВАНИИ СЫНТАШТАМАКСКОГО СЕЛЬСОВЕТА В БЛАГОВАРСКОМ РАЙОНЕ\nhttps://ba.wikipedia.org/w/index.php?title=Һынташтамаҡ_ауыл_Советы_(Благовар_районы)&oldid=838642 ҡабул ителгән\nБыл бит һуңғы тапҡыр 15:06 11 октябрь 2018 үҙгәртелгән.


БАШҠАРАҺЫ ЭШТӘР БИХИСАП\nКейекбай ауыл биләмәһе бөгөн нисек йәшәй, нимәгә өлгәшкәндәр, киләсәккә пландары ниндәй?\nОшо һәм башҡа мәсьәләләр хаҡында ауыл хакимиәте башлығы Садиҡ Сәғитов менән әңгәмә ҡорҙоҡ.- Быйылғы йылда һеҙҙең биләмәлә ниндәй күләмле эштәр башҡарылды?\n- Ғәҙелгәрәй ауылының урамдарын яҡтыртыу буйынса ППМИ проектында ҡатнашып, еңеп сыҡтыҡ. Сығымдарҙың 30 проценты халыҡтан булырға тейеш ине, шуға күрә ауыл халҡы дәррәү генә аҡса йыйып тапшырҙы. Тиҙҙән урамдарҙы яҡтыртыуҙы тормошҡа ашыра башлаясаҡбыҙ.\nШулай уҡ ҡатын-ҡыҙҙар советының эше яйға һалынды.\n- Проблемалар ҙа булмай тормайҙыр?\n- Янғын һүндереү тағылмаларын ҡуйырға урын булмауы борсой. Шуға күрә быйыл көҙгә Кейекбай ауылында йылы гараж эшләп ҡуйырға иҫәп тотабыҙ. Йылытыу өсөн тимер торбалар алынған.\nҒәҙелгәрәй ауылындағы һыу колонкаларының тороштары ҡыуанырлыҡ түгел. Улар боҙолоп бөтөп бара. Һыу колонкаларын тәртиптә һәм ҡараулы тотоу өсөн уларҙы хеҙмәтләндереүҙе “КомЭнергоСервис”ҡа тапшырыу буйынса һөйләшеүҙәр алып барыла.\n- Эскелек менән нисек көрәшәһегеҙ?\n- Ҡатын-ҡыҙҙар советы, депутаттар, ауыл старосталары менән сигнал булған өйҙәргә йөрөп сыҡтыҡ. Аңлатыу эштәре алып барабыҙ. Ғәҙелгәрәй ауылында ситтән килеп көмөшкә һатыусыларҙы тоттоҡ. Был мәсьәлә төптән хәл ителмәгән, әммә эскелек менән көрәш алып барыла.\n- Һеҙҙең ауыл биләмәһендә һарыҡ көтөүе лә ойошторола, шикелле?\n- Эйе, ваҡ малды көтөүгә өй беренсә алмашлап сығалар. Әммә эре мөгөҙлө малдар, аттар менән бәйле көтөүҙе булдыра алмайбыҙ әле. Сөнки халыҡ эре мал өсөн яуаплылыҡ алырға теләмәй. Көтөүсе табыуы ла ҙур проблема булып тора. Эргәләге ҡурсаулыҡ та яуаплылыҡты бермә-бер арттыра.\n-Киләсәккә ниндәй пландарығыҙ бар?\n- Быйыл Ғәҙелгәрәй ауылында “Ҡыҙҙар ҡайтты ауылға” байрамы үтергә тейеш ине. Әлегә үткәреү ваҡыты билдәһеҙ булып ҡала. Йәнә Ғәҙелгәрәйгә тиклем газ торбаһы барып етәсәк, тип көтөлә. Ләкин ер участкаларының бүленеше документтар буйынса тап килмәүе киләсәктә газ үткәреүҙә ҡыйынлыҡтар тыуҙырасаҡ. Шуға күрә ер биләмәләренең, өйҙәрҙең документтарын тәртипкә килтереү эштәре бара. Икенсе йылдарға ауыл эсенә газ индерелә башланасаҡ. Кейекбай менән Ғәҙелгәрәй ауылдары араһындағы юлға асфальт һалынып, Морат туғайына тиклем алып барып еткереләсәк.


Онотмаҫ уны иле » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар архивы » Хәтер » Онотмаҫ уны иле\n27.03.2019 Онотмаҫ уны иле\nЯугир-шағир Мәлих Харистың “Батырҙарын иҫкә алғанда, онотмаһын мине лә Тыуған ил...” шиғырын йөрәгебеҙгә уйып, тормошобоҙ девизы итеп алһаҡ та яҙыҡ түгел – батырҙарын, ысын ул-ҡыҙҙарын, халҡым, тип йәнен-тәнен аямай көрәшкәндәрен, тыныс тормошта хеҙмәт фиҙакәрлеге күрһәткәндәрен онотҡан, йәғни үткәнен белмәгән, бөгөнгөһөн барламаған, алдағыһын уйламаған халыҡтың киләсәге юҡ.\nШөкөр, хәтеребеҙ тере, күңелебеҙ уяу әле. 15 мартта Бөрйән районының Байназар ауыл мәҙәниәт йортонда яҡташыбыҙ, күренекле йәмәғәт эшмәкәре, филология фәндәре докторы, күп дәүләт наградаһы лауреаты, Бөрйән районының Почетлы гражданы Әхмәт Мөхәмәтвәли улы Сөләймәновтың тыуыуына 80 йыл тулыу айҡанлы үткән ҡәҙер һәм хәтер кисәһе – ошоға ныҡлы дәлил.\nАрҙаҡлы яҡташыбыҙҙы онотмай, уның олуғ исемен яҡшы яҡтан иҫкә алып, фиҙакәр хеҙмәтенә, меңдәргә өлгө булырлыҡ ғүмер юлына байҡау яһаны тотош республика, тиергә урын бар – хәтер һәм ҡәҙер кисәләре байтаҡ урында ойошторолдо.\nБайназар мәҙәниәт йортонда ун көн буйына яҡташыбыҙҙың күсмә музейы эшләй – белгестәр, уҡыусылар һәр кемгә Әхмәт Сөләймәновтың тормош һәм ижад юлы хаҡында бай мәғлүмәт бирәсәк.\nӘхмәт ағай. Һәр башҡорт, Бөрйән өсөн бейек һәм бөйөк, бер үк ваҡытта шундай ғәзиз һәм яҡын исем. Әҙәбиәтебеҙ короле Мостай Кәрим, оло илебеҙҙең тәүге Президенты Мортаза Рәхимов менән бер рәткә ҡуйып һанларлыҡ, данларлыҡ ысын ил Улы, салт аҡыллы Аҡһаҡал ул.\nУның юҡлығын тойҙоҡ, тоябыҙ, тоясаҡбыҙ. Урал тауҙарындай бейек һәм уйсан, аҡылы менән һәр даим халҡына дөрөҫ юҫыҡ бирер, хеҙмәте менән халҡын күтәрер, артынан меңдәрҙе эйәртер Ағайыбыҙ – арҡа терәр үҙ кешебеҙ булды ул. Булыр ҙа. Сөнки уның һыҙған юлы – яҙған хеҙмәттәре, эшләгән эше – үлемһеҙ.\nРайон хакимиәте башлығы Рөстәм Шәрипов сарала ҡатнашыусыларҙы ихлас тәбрикләп, олуғ яҡташыбыҙ хаҡында бик йылы һүҙҙәр әйтте.\nБер аҙ моңһоу ҙа, тулҡынландырғыс та сараға Өфө ҡунаҡтары, Әхмәт ағайҙың ғәзиз балалары – улы, билдәле рәссам, республиканың Шәйехзада Бабич исемендәге йәштәр премияһы лауреаты Йәлил Сөләймәнов, ҡыҙҙары – ата юлын ҡыуып фән юлынан киткән ғалимәләр: философия фәндәре докторы, БДУ-ның этика, эстетика һәм диндәр тарихы кафедраһы мөдире Ләйсән Итҡолова, филология фәндәре докторы, Рәсәй Фәндәр академияһы Өфө ғилми үҙәге Тарих, тел һәм әҙәбиәт институтының баш ғилми хеҙмәткәре Нәркәс Хөббөтдинова, шулай уҡ БДПУ-ның башҡорт филологияһы кафедраһы мөдире, филология фәндәре кандидаты Ғәлимә Ғәлина, республика халыҡ ижады үҙәге директоры урынбаҫары Нәфисә Тулыбаева, үҙәктең фольклор буйынса баш белгесе Гөлгөнә Баймырҙина йөрәккә уйылыр яңы хәтирәләр өҫтәне.\nӘхмәт ағай хаҡында күп һәм хаҡ һүҙҙәр әйтелде. Уның ауылдашы, балалыҡ дуҫы Дәүләтбай Рәхмәтуллин “Баяс”, “Ҡаҫмарт буйы”н һыҙҙырҙы. Райондың Әхмәт Сөләймәнов исемендәге сәсәндәр мәктәбе ағзаһы, республика күләмендәге сәсәндәр бәйгеләрендә призлы урындар яулаусы Гөлдәр Әхтәмованың “Уҙаҡ менән Туҙаҡ йәки бала бәшнәк” эпосын аһәң менән башҡарыуы, “Урал батыр“ эпосын башҡарыусы йәш сәсәндәр бәйгеһенең 9-сы халыҡ-ара конкурсы еңеүсеһе, төбәк-ара конкурста 2-се урын алыусы Сара Истәкова, балалар баҡсаһында тәрбиәләнеүсе Гөлназ Манапова, 1-се класс уҡыусыһы Айдинә Кәримоваларҙың “Урал батыр” эпосын яттан һөйләүе, “Ҡурыуҙы” фольклор төркөмө сығышы, Айрат Баязитовтың моңло тауышы сараны рухлыраҡ, баҙығыраҡ итте.\nЭйе, батырҙарын иҫкә алғанда, онотмаһын мине лә Тыуған ил, тигән шиғыр юлдары телгә килгәндә беҙ, бөрйәндәр, халҡыбыҙҙың бөйөк улы, районыбыҙҙың арҙаҡлы шәхесе Әхмәт Сөләймәновтың яҡты исемен беренселәрҙән булып телгә алырға бурыслы – ошоно онотмайыҡ!\n– Атайым уҡыған ауылға тулҡынланып килдек. Ул бик ябай, кешелекле, тартымһаҡ кеше ине. Беҙҙең йорттан бер ваҡытта ла кеше өҙөлмәне, Бөрйән мосафирҙарына ла һәр саҡ урын түрҙән булды. Үҙенең балаларын да ул намыҫлы, эшсән итеп тәрбиәләне. Бөгөн атайым легендар шәхес һымаҡ күренһә лә, ул бәләкәй генә ауылдан сыҡҡан. Фиҙакәр хеҙмәте, халҡына булған һөйөүе уны ошо үрҙәренә илткән. Ул беҙгә һәр саҡ, үҙ халҡың өсөн йәшәр кәрәк, тип өйрәтте. Атайымдың яҡты исемен онотмағанға, уны шулай ҙурлағанға районға рәхмәт!\n– Бәләкәй саҡта Бөрйәнгә гел йәй көндәре килә инек. Атайым мәрхүм булғас, ҡыш менән яҙ алышҡан саҡта ла килергә тура килде. Атайым бәләкәй сағында тракторсы булырға хыялланған – Өфөгә халыҡ хужалығы институтына барып имтихан биргән, әммә үтмәгән. Ошоға бәйле күптәр, Әхмәт әлдә үтмәгән, юғиһә ҡайһындай башҡорт ғалимын юғалтыр инек, тиҙәр. Атайым тракторсы булһа ла юғары үрҙәр яулар ине. Әрмелә танкист була – бала саҡ хыялы бер ни тиклем тормошҡа аша. Ул үҫкән ғаиләлә һәр береһе һәләтле, моңло.\n– Атайымдың һөнәре матур һөйләү, яҙыу булды. Минең хәтеремдә ул шулай ҡалған: мин йоҡлап китәм, ул эшләп ултырған була, уянып китһәм, инде тағы эшкә тотонған... Мин кәләш алғас, ҡатыным уның кабинетын йыйыштырған... Атайым бер мәл аптырап, шаҡ ҡатып тора: “Бында кем тәртипһеҙлек ойошторған?” Ҡатыным уның ҡағыҙҙарын болғап бөткән шул. Атайыма бер-ике аҙна кәрәк булды эштәрҙе яйға һалыуға. Компьютерҙа эшләргә лә оҫтарып алды. Мин заман техникаһын әле белеп етмәйем, ә атайым бөтәһен дә белә ине. Рәссам булырға ла хыялланған, шуға миңә ошо ойотҡоно һалды. Атайымдарҙың ғаиләһендә бөтәһе лә йор һүҙле, сәсән телле. Атайым бәхетле: 60 – 80-се йылдарҙа фольклор экспедициялары ойоштороп, халҡыбыҙҙың ҡиммәтле хазинаһын һаҡлап алып ҡалыуға, инәй-бабайҙарҙан ауыҙ-тел ижадын яҙып алыуға өлгәшкән. Улар быуынына ошо баһаһыҙ байлыҡты беҙгә, киләсәк быуындарға еткергән өсөн рәхмәтле булырға тейешбеҙ!\nМиңнур Ҡасимова, БР-ҙың атҡаҙанған уҡытыусыһы, прозаик:\n– Беҙ, бөтә ғаиләләр ҙә ошолай һамаҡлап һөйләшәләр, хат тултырып таҡмаҡ яҙалар икән, тип үҫтек. Әсәмдең дә, Зәки, Әхмәт ағайымдарҙың да телмәрҙәге һөйләмдәренең төҙөклөгөнә, яҙмаларының камиллығына һоҡландыҡ. Әхмәт ағайым хәл белергә килә лә, өйҙә баш күтәрмәй эшләй. Өйҙәге кинйәбикәләрҙе апайҙар йомошҡа йүгертергә шәп бит инде: бер литр һөт тоттороп индерәләр мине, уның яҙғанына иҫем китеп ҡарап, әүрәп оҙаҡ торамдыр инде, әсәм килеп инә:\nЯҙаһың да яҙаһың –\nҠайҙан һүҙҙәр табаһың?\nКилһәң яҙаң, ҡайтһаң яҙаң –\nҠайҙа ашығып бараһың? – тип һамаҡлай.\nТелдән яуап бирмәй, сәләм яҙып һала Әхмәт ағайым:\nҠәҙимгесә эшләп ултырам шул,\nӨтәләнеп, йәнә ут йотоп.\nГүйә, бына донъя ҡойроғон\nАлам инде, алам мин тотоп...\nБөгөн Әхмәт Сөләймәновтың исемен йәш быуынға еткереүҙә матур эштәр бара.\nАвтор: А. ҒАРИФУЛЛИНА


Бер ҡарағай тарихы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Бер ҡарағай тарихы\nБер ҡарағай тарихы 27.02.2015 // Әҙәбиәт\nБашҡортостандың халыҡ шағиры Рәми Ғариповтың исемһеҙ ошо шиғырын күптәрҙең әҫәрләнеп уҡығаны барҙыр:\nҒүмер бөтөп, тупраҡ ситкә яҙып,\nӘгәр мине үлем ауҙарһа,\nМин һандуғас кеүек үлһәм ине\nҺәм күмелһәм ине тауҙарға,\nТыуған Ҡаратауға!.. Ә эргәмдә\nАғып ятһын ине Йүрүҙән.\nБәлки, кире тороп йырлар инем,\nТыуған тауҙарымды күреүҙән.\nКүмһен ине дуҫтар, яҡташтарым\nМин ут яҡҡан үркәс башына.\n“Был донъяға ғашиҡ шағир” тиеп,\nЯҙыу яҙһын ине ташына.\nТупрағыма тубырсыҡтар яуһа,\nМин донъяға тағы ҡайтырмын,\nМәңге йәшел бейек ҡарағайҙың\nТамырҙарын тотоп ятырмын.\nУҙған быуаттың 90-сы йылдар башында шағирҙың ижады ғына түгел, исеме ташҡын кеүек тормошобоҙға килеп ингәндә, һәр шиғырының аһәңе менән һуғарылмау мөмкин түгел ине. “Йәшлек” гәзитендә баҫылған “Рәми көндәлектәре” беҙҙең өсөн шағирҙың тотош күңел донъяһын асты! Тап ошо йылдарҙа беҙ Башҡорт дәүләт университеты студенттары булып киттек. Башҡортостандың ғына түгел, башҡорттар йәшәгән ҡайһы төбәктә генә тыуып үҫһәк тә һәр беребеҙҙең телендә бер һүҙ – Рәми Ғарипов шиғриәте. Әлбиттә, “Журналистика” бүлегендә белем алғас, беҙгә әҙәбиәт буйынса курс эше яҙыу тыйыла ине. Әммә бик тырышһаң, унда ла табып була икән сараһын: көндәлектәрендә “Башҡортостан” гәзитендә, “Башҡортостан ҡыҙы” журналында эшләүе хаҡында яҙа бит Рәми ағай, моғайын, мәҡәләләре лә булғандыр тип, китапханаға юлландым. Ысынлап та, бик күп мәҡәләләр яҙған булған икән шағир! Ошо рәүешле әҙиптең ҡатыны Надежда Васильевна менән танышып киттек, ул шәхси архивта һаҡланған яҙмалар менән таныштырҙы. Ниндәй һутлы, образлы тел менән яҙған ул очерктарын, әңгәмәләрен! “Йәшлек” гәзитенә “Шағир журналистикаһы” тигән мәҡәлә лә яҙғайным. Йылдар үткәс, улар барыһы ла “Халыҡ шағиры – Рәми” китабында баҫылып та сыҡты, әммә һүҙем ул хаҡта ғына түгел.\nҮрҙә әйтеп кителгән Рәми ағайҙың шиғырын уҡығандан һуң әллә йәшлегем, әллә әҫәрләнеүсән булыуым менән тәрән тойғолар кисереп йөрөнөм. Ниңә Ҡаратауға алып ҡайтманылар икән, тип уйланғаным да хәтеремдә. Әммә ҡарағай ултыртып була ла инде, тигән изге теләгем яҡты нурҙай балҡып китте күҙ алдымда. Дәүләкән районының Мәкәш ауылы биләмәһендә питомник бар. Унда шыршы, ҡарағай һәм башҡа ағас үҫентеләре баш төртә. Оҙаҡ уйлап тормайынса, шунан ете төп ҡарағай алып килдем. Дөрөҫ хәтерләһәм, беҙ II курсты тамамлап киләбеҙ, 1994 йылдың яҙы. Өсәүләп – Гөлдәр, Айтуған менән үҫентеләрҙе алдыҡ та, Рәми ағайҙың ҡәберенә юлландыҡ. Әллә берегеп китә, әллә юҡ тип, етеһен дә ултыртып ҡайттыҡ. Үҙ ҡулдарыбыҙ менән ултыртҡас, бик ҡәҙерле ине беҙгә был ағастар: нисек үҫәләр, бирешмәйҙәрме, тип күҙ-ҡолаҡ булып торҙоҡ.\nӘлбиттә, ағастарҙың барыһы ла үҫеп китмәүе ғәжәп түгел, ҙурайғас, улар уталды ла, ҡайһы бере үҙе ҡороно. Әммә бөгөн Рәми ағайҙың ҡәберендә, уның шиғырындағыса, ҡарағай үҫә.\nЯңыраҡ, Әҙәбиәт йылы уңайынан унда М. Аҡмулла исемендәге Башҡорт дәүләт педагогия университеты студенттары ла булып китте. Улар хатта шағирҙың ҡәбер ташын яңыртыу идеяһы менән янып ҡайтҡан. “Бәйләнештә” социаль селтәрендә йәшерәк быуын шағирәләренән Айгөл Ғәбитова: “Был донъяға ғашиҡ шағир”, – тип яҙып ҡуйырға ине ул Рәми Ғариповтың ҡәбер ташына, ә “Яҙыусы” тип түгел, тигән фекер ҙә әйтте. Бына бит, заман башҡа, заң башҡа, тиһәләр ҙә, ысын ижадсыларға, шағирҙарға мөхәббәт һис һүрелмәй, күрәһең. Милләте менән бергә йәшәйәсәк Башҡортостандың халыҡ шағиры Рәми Ғариповтың ижады.\nДамир от 25.03.2015, 04:42\nЛарисаның һәр яҙғаны бер фәһем!


Халыҡ-ара ҡулланыусылар ойошмаһы федерацияһы сәләмәт туҡланыуға саҡыра\nРежимды боҙоу, дөрөҫ туҡланмау күп ауырыуҙарға сәбәпсе. Быға бәйле һимереү, юғары ҡан баҫымы, шәкәр диабеты кеүек сирҙәр арта. Ҡулланыусының тәмле ризыҡҡа ғына түгел, сәләмәт туҡланыуға ла хоҡуғы бар. Ошоно күҙ уңында тотоп Өфө ҡала хакимиәтенең халыҡҡа социаль яҡлау идаралығы акция иғлан итте.\nИртәгә баш ҡала урамдарына көндөҙгө сәғәт өсөнсө яртыла хоҡуҡ троллейбусы рейсҡа сыға. Маршрут «Баш ҡала советы - Дуҫлыҡ Монументы -Ҡала мәҙәниәт һарайы» туҡталыштары буйлап үтә. Пассажирҙарға электр транспорты салонында ҡулланыусылар хоҡуғын яҡлау, дөрөҫ туҡланыу буйынса белгес кәңәше бирелә.


Гомель ҡала йәштәр театры — Башҡорт Википедияһы\n52°25′32″ с. ш. 31°00′28″ в. д.\nГомель ҡала йәштәр театры\n13 октябрь 1992\nГомель ҡала йәштәр театры Викимилектә\nГомель ҡала йәштәр театры — Белоруссияның өлкәһе Гомель ҡалаһы театры. Тулы исеме: «Гомель ҡала йәштәр театры» Дәүләт учреждениеһы.\nГомель ҡала йәштәр театры 1992 йылдың 13 октябрендә театрға нигеҙ һалыусы Григорий Фиглин тыуған көндөасылған. Гомель ҡалаһында тыуып үҫкән Григорий Фиглин — мәскәү эшҡыуары, меценат, үҙ аҡсаһына тыуған ҡалаһында театр төҙөгән. Ул ваҡытта театр Белоруссияла беренсе шәхси театр булған һәм «Ирекле театр» тип аталған. Театрҙы асҡан көндә Станислав Стратиевтың «Юлсылар һәм төндәр» пьесаһы буйынса спектакле ҡуйылды. Яков Натапов театрҙың беренсе художество етәксеһе һәм режиссёры булды. 1992 йылдан 1994 йылға саҡлы театрҙа Яков Натапов биш спектакль ҡуйҙы. Йәштәр театрында беренсе труппа булған актёрҙар Светлана Дубровина, Юрий Фейгин, Валентин Костенко, Эльвира Батенкова, Андрей Троицкий һәм башҡалар эшләй. Театрға нигеҙ һалыусы Григорий Фиглин фажиғәле һәләк булғандан һуң, 1995 йылдан 2003 йылға саҡлы, театрҙы уның ҡыҙ туғаны Галина Шофман етәкләй. 1996 йылдан 1998 йылға тиклем Андрей Троицкий театрҙың художество етәксеһе була.\n1998 йылда тиклем театр ябылыуға килтереп еткерерлек финанс ҡыйынлыҡтары кисерә. Гомель башҡарма комитеты рәйесе Александр Серафимович Якобсон театр артистарының һорауҙары буйынса «Ирекле театр» ҡала ҡурсалауы һәм бюджеты ҡарамағына алына. 1999 йылдан театр «Гомель ҡала йәштәр театр-студияһы».тип атала башлай.\n2000—2001 йылдарҙа театрҙың баш режиссёры Дмитрий Солодухо була. Дәүләт ярҙамы арҡаһында театр профессиональ белгестәр менән тулылана, актёрҙар труппаһы арта, Надежда Птушкинаның «Ғаилә альбомы», Питер Шефферҙың «Ҡараңғы тарих», Петер Турриниҙың «Ҡомаҡтарға һунар» һәм башҡа спектаклдәр ҡуйыла.\n2003 йылдан алып 2007 йылға саҡлы Валентина Моисеенко театр директоры була. Театрҙа балалар өсөн комедия, мелодрама, пьесалар, әкиәттәр: Мария Ладоның «Бик ябай тарих», Габриэла Запольскаяның «Пани Дульская әхлағы», Алексей Слаповскийҙың «Башҡалар кеүек түгел» һәм «Тыуыу», Игорь Афанасьевтың «Уңыш ханым», Алексей Дударевтың «Ким», Светлана Бартохованың «Шундай оҙаҡ йәшен» спектаклдәре ҡуйыла. Театр күп кенә режиссёрҙар менән: Валерий Бартосик, Андрей Бакиров, Витаутас Григалюнас, Андрей Гузий һәм башҡалар менән хеҙмәттәшлек итә.\n2007—2010 йылдарҙа театрҙың яңы директоры-художество етәксеһе итеп Беларусь Республикаһының атҡаҙанған артисы Виктор Чепелев тәғәйенләнә. Уның етәкселегендә төрлө быуын һәм төрлө ҡарашлы тамашасыларҙы йәлеп иткән: Александр Островскийҙың «Ҡоторған аҡсалар», Эдвард Радзинскийҙың «Мин ресторан янында торам: кейәүгә — һуңыраҡ, теге лонъяға китергә — иртәрәк» сдохнуть — рано», Рэй Куниҙың ер «13-сө һан» «№ 13», Франсис Веберҙың «Йүләр менән киске аш» «Ужин с дураком» һәм башҡа спектаклдәр сығарыла. Белорус телендә спектаклдәр ҡуйыла. Винцент Дунин-Марцинкевичтың «Юл ыңғай ғына» пьесаһы буйынса ҡуйылған спектакль грантҡа лайыҡ булды. Режиссёр Галина Анчишкина Бөйөк Еңеүҙең 65 йыллығына ҡарата ҡуйған ер «Мин һуғышта ҡатнашмайым, ул мине ҡатнаштыра» әҙәби-драматик композиция махсус премия менән билдәләнде.\nТеатр төрлө фестивалдәрҙә ҡатнаша һәм Белоруссия, Рәсәй ҡалаларында: Мәскәү, Санкт-Петербург, Бөйөк Новгород, Чернигов, Минск, Молодечно, Бобруйск, Витебск һәм сит илдәрҙә: Францияла, Польшала гастролдәрҙә булды.\n2008 йылда театр: «Гомель ҡала йәштәр театры» тип атала башланы. 2008 йылда йәштәр театры коллективы Гомель өлкәһенең Почет таҡтаһына, «Иң яҡшы театр-тамаша учреждениеһы» номинацияһында еңеүсе, тип яҙылды. 2009 йылда Гомель ҡала йәштәр театры Гомель ҡалаһының иң яҡшы мәҙәниәт учреждениеһы тип табылды һәм театрға иҫтәлекле билдә тапшырылды.\n2010—2016 йылдарҙа — Юрий Вутто театрҙың яңы директоры- художество етәксеһе. Юрий Вутто етәкселегендә белорус драматургияһына айырым иғтибар бүленә: Владимир Рудованың «Комедия түгел», Ян Купаланың «Икенсе көнгә», Василь Ткачевтың «Ейән өсөн гөлләмә» пьесаһы буйынса һәм Людмила Разумовскаяның «Ҡәҙерле Елена Сергеевна» һәм башҡа спектаклдәр ҡуйылды.\n2017 йылдың ғинуарынан Гомель ҡала йәштәр театры директоры — Мостовенко Елена Леонидовна. Театрҙың ижади коллективында 18 актёр эшләй. Театр перспектив белорус режиссёрҙары: Денис Паршин Юрий Диваков, Виталь Кравченко, Денис Фёдоров менән хеҙмәттәшлек итә. Гомель ҡала йәштәр театры Белоруссияла тәүге тапҡыр: Жорди Гальсерандың «Метод», Дарио Фоның «Бер… Елизавета», Константин Стешиктың «Бәүелсәктәр оса», Франц Кафканың «Павятовы лекар» спектаклдәрен ҡуя. Гомель ҡала йәштәр театры заман мсенән бергә атларға тырыша, театр репертуарына Софоклдың «OEDIPUS» (Эдип) һәм Мартин Макдонахтың «Матурлыҡ королеваһы»е  кеүек донъя драматургияһының юғары класлы әҫәрҙәре ингән.\n↑ 1,0 1,1 1,2 Гомель ҡалаһында йәштәр театры\n↑ 2,00 2,01 2,02 2,03 2,04 2,05 2,06 2,07 2,08 2,09 2,10 2,11 Театрҙың рәсми сайты. Театр тарихы\n↑ 3,0 3,1 Йәштәр театры\nhttps://ba.wikipedia.org/w/index.php?title=Гомель_ҡала_йәштәр_театры&oldid=879495 ҡабул ителгән\n1992 йылда нигеҙ һалынған театрҙар\nБыл бит һуңғы тапҡыр 20:28 6 апрель 2019 үҙгәртелгән.


Тарифтар нигеҙһеҙ күтәрелергә тейеш түгел\nБыл турала бөгөн ҡулланыусыларҙың тармаҡ-ара советында белдерелде.\nРеспублика башлығы ҡарамағындағы ижтимағи совет бер йыл элек ойошторола. Ул электр уты, йылылыҡ, һыуға тарифтарҙың нигеҙһеҙ күтәрелеүенә юл ҡуймауҙы маҡсат итеп ҡуя. Шулай уҡ был селтәрҙәргә тоташтырған ваҡытта килеп сыҡҡан мәсьәләләрҙе хәл итә. Был инвестиция проекттарын ғәмәлгә ашырыуға ла ыңғай йоғонто яһай.\nБөгөнгө ултырышта билдәләнеүенсә, йыл дауамындағы уңышлы эш алып барылған, киләсәктә иһә совет барлыҡҡа килгәнгә тиклемге инвестиция проекттары буйынса эш алып барыу мөһим.


Рәсәйҙең монополияға ҡаршы федераль хеҙмәт етәксеһе Игорь Артемьев менән осрашыу - Правительство Республики Башкортостан\n24 ғинуарҙа Мәскәүҙә Башҡортостан Башлығы Радий Хәбиров Рәсәйҙең монополияға ҡаршы федераль хеҙмәт етәксеһе Игорь Артемьев менән осрашты. Яҡтар монополияға ҡаршы көйләүҙәргә бәйле актуаль һорауҙар буйынса фекер алышты.\nИгорь Артемьев төбәк уңыштарын билдәләп үтте. Мәҫәлән, 2018 йыл һөҙөмтәһе буйынса республика власть органдары тарафынан монополияға ҡаршы ҡануниәтте боҙоу осраҡтары 82 процентҡа кәмегән. Дәүләт һатып алыуҙарында ҡатнашыусы кесе һәм урта эшҡыуарҙар өлөшө 32 проценттан артҡан. 2020 йыл башына унитар предприятиелар һаны 19,09 процентҡа кәмегән.\nУҙған йылдың ноябрендә Радий Хәбиров Башҡортостанда конкуренцияны үҫтереү саралары тураһындағы күрһәтмәгә ҡул ҡуйҙы. Төбәк етәксеһе Башҡортостан буйынса монополияға ҡаршы идаралыҡ менән конструктив мөнәсәбәттәр ҡоролған тип белдерҙе. Шул уҡ ваҡытта һорауҙар булыуын да һыҙыҡ аҫтына алды. Мәҫәлән, тарифтар буйынса көйләүҙәр Федераль монополияға ҡаршы хеҙмәт кимәлендәге ҡарарҙарҙы талап итә. Игорь Артемьев республика идаралығы менән был йәһәттән кәңәшмә үткәрергә һәм билдәләп үтелгән тема буйынса фекер алышырға саҡырҙы.


15:14, 20 апрель 2017 версияһы\n32 байт өҫтәлгән , 3 года назад\n14:39, 20 апрель 2017 версияһы (төҙәтеү)\n15:14, 20 апрель 2017 версияһы (төҙәтеү) (кире алырға)\nЕлизавета паркын булдырыу тарихы император [[Александр I]] менән бәйле, уға Таганрог Карантины районында диңгеҙ күренеше бик оҡшай. Беренсе тапҡыр ул бында [[1818 йылдыңйыл]]дың майында була. [[1776 йылдайыл]]да Екатерина II бойороғо буйынса төҙөлгән Азов буйындағы төп Карантинды ҡарағандан һуң, [[Александр I]] уны Европала иң яҡшыһы тип атай. Ул осорҙа Петруша моронона яҡын, Качатов һыҙаһы эргәһендә, морондоң көнбайыш өлөшөндә Карантин территорияһы кибеттәре, ҡунаҡханаһы, медицина пункты һәм башҡа хеҙмәттәре булған ҙур булмаған ҡасаба була.\n[[1825 йылдайыл]]да икенсе тапҡыр килгәнендә, баҡса парк сәнғәтен яратыусы [[Александр I]], Таганрогта Карантин эргәһендә яңы баҡса төҙөү өсөн территория ҡарап ҡуя. Император үҙе баҡсаның планын һыҙа. Оҡшаған ерҙә булған ҙур булмаған Карантин баҡсаһы ике тапҡырға киңәйтелә һәм яңы ағастар ултыртыла, баҡсаның майҙаны яҡынса 2,5 га тәшкил итә. Баҡсала ҙур үҙәк аллея һалына, ярлау өҫтөндә тарыраҡ аллея була. Унда сирень үҫә. Тағы ла бер арҡыры аллея баҡса ҡапҡаһынан башланып, ағас эскәмйәләр торған түңәрәк майҙансыҡлы ярлау өҫтөндә тамамлана. Баҡсала төрлө төрҙәге 2 мең тирәһе ағас ултыртыла. Баҡса кәрәк-ярағы һәм уның үҫеше өсөн [[Александр I]] ҡалаға 11500 һум аҡса бирергә һәм артабан уны тәрбиәләп тороу өсөн йыл һайын алты мең һум аҡса түләргә бойора. Баҡсаны ҡаҙнаныҡы тип атай башлайҙар, унда бер нисә мең сейә ағасы ултырталар, ә беседкаға илтеүсе төп аллеяла сәтләүек ағастары ултырталар.\nБатша ғаиләһе Карантингә барырға һәм нигеҙ һалынған баҡсаны ҡарап йөрөргә ярата. [[Александр I]] Таганрогта вафат булғандан һуң ([[1825 йыл|1825 йылдың]]дың [[19 ноябрь|19 ноябрендә]]) уның тол ҡатыны император ҡатын Елизавета Алексеевна элеккесә Карантинға барып йөрөй. Уның күптән түгел император менән бергә ял иткән ярлау өҫтөндәге эскәмйәлә ултырғанын йыш күрәләр.\n[[1826 йыл|1826 йылдың]] мартында, Таганрогты ҡалдырып киткәндә, Елизавета Алексеевна батша ғаиләһе милке булған Карантин баҡсаһын ҡалаға тапшыра. Шул ваҡытта уҡ, ҡала башлығы А. И. Дунаев тәҡдиме буйынса, баҡса Елизавета паркы тип атала. [[1844 йыл|1844 йылда]]да ҡала баҡсаһында, ул шулай атала башлай, тут ағасы заводы төҙөйҙәр, ул ҡалала ебәкселек үҫеше нигеҙе булып китә.\n[[1862 йылдайыл]]да урындағы архитектор Трусов махсус рәүештә, Таганрогҡа тәхет вариҫы килеүгә, баҡса өсөн ағас семәрле беседканың проектын төҙөй. Баҡса комитеты ағзаһы Аргиропуло эшләгән беседка халыҡ алдында «юғары дәрәжәлә нәфис, еңел, нәзәкәтле» булып килеп баҫа, уны ниңәлер «ҡытай» тип хөрмәтләп атай башлайҙар. Беседка император ҡушағаһы ([[Александр I]] һәм Елизавета Алексеевна) бюстары менән ослап ҡуйылған. Беседканы А. П. Чехов үҙенең «Уттар» хикәйәһендә һүрәтләй: «…ул яр ситендә, ярлауҙың тап өҫтөндә тора, һәм унан диңгеҙ бик яҡшы күренә…».\n[[1863 йылдыңйыл]]дың 14 авгусында беседкала Александр II улы, егерме йәшлек вариҫ Николай Александрович ҡатнашҡан тантаналы аш мәжлесе ойошторола.\n[[1896 йылдыңйыл]]дың 18 авгусында тарихи иҫтәлекле урын булып киткән беседка тулыһынса янып юҡҡа сыға. Пожар киске сәғәт унда ҡолап төшкән янып торған кәрәсин лампаһынан сыға.\n[[1906 йылдыңйыл]]дың революцион рухлы көндәрендә баҡсала эшселәрҙең сығыштары була. [[1906 йылдыңйыл]]дың 10 июлендә киске сәғәт унда ҡала баҡсаһында меңләгән эшселәр төркөмө оркестрҙан "Марсельеза"ны башҡарыуҙы талап итә. Музыканттар ҡурҡыуҙан тырым-тырағай ҡаса, ә ял итеүселәр тиҙ генә баҡсаны ташлап китә башлайҙар. Революцион кәйефтә булған эшселәр, полиция яғынан тыйыуҙар булыуға ҡарамаҫтан, музыка эстрадаһынан шунда булғандарҙы дәүләт думаһын таратырға һәм ҡораллы күтәрелешкә саҡыра башлайҙар. Аҙаҡ ҡыҙыл байраҡ тотоп баҡсаны ҡалдырып китәләр һәм «Марсельезаны» йырлап Греческая урамы буйлап йүнәләләр.\n[[1910 йылдайыл]]да В. И. Кулик баҡсала «Яңы хыял» кинотеатры аса, ә [[1913 йылдайыл]]да, хәҙер инде хужаһы икенсе булған «Аполло» кинотеатры эшләй.\n1910-сы йылдарҙа баҡса ташландыҡ хәлгә килә, баҡсаны тәртиптә тотҡан элекке арендаторҙар эштән ситләштереләләр. [[1916 йылдайыл]]да парк территорияһының бер өлөшөн «В. А. Лебедев һәм К» акционерҙар йәмғиәтенә һаталар. Ул бында Антанта аҡсаһына авиация заводы төҙөй. Ошоноң менән Елизавета паркы йәшәүҙән туҡтай.\nhttps://ba.wikipedia.org/wiki/Махсус:Сравнение_версий/675708 ҡабул ителгән


Рөстәм Хәмитов Благовещенда ауыл биләмәләре башлыҡтары менән осрашты // Сәйәсәт | новости башинформ.рф\nРөстәм Хәмитов Благовещенда ауыл биләмәләре башлыҡтары менән осрашты\n16:27, 14 октября 2011 Сәйәсәт\nБашҡортостан Президенты Рөстәм Хәмитов ауыл биләмәләре башлыҡтары менән осрашыуҙар үткәреүҙе дауам итә. Хәтерегеҙгә төшөрәйек, республика Президенты бынан алда Баҡалы һәм күрше-тирәләге район башлыҡтары менән 6 октябрҙә осрашҡайны.\nБөгөн, 14 октябрҙә, Благовещенда республика башлығы Благовещен, Нуриман, Мишкә, Кушнаренко һәм Бөрө кеүек биш райондың ауыл биләмәләре етәкселәре менән аралашты. Был Рөстәм Хәмитовтың ошондай өсөнсө осрашыуы, йәмғеһе һигеҙ осрашыу планлаштырылған.\n— Бындай осрашыуҙар үткәреү минең өсөн айырыуса мөһим, — тип һыҙыҡ өҫтөнә алды Башҡортостан Президенты. – Сөнки иң мөһиме һәм иң яуаплыһы урындарҙа башҡарыла. Һеҙ халыҡ менән эшләйһегеҙ, уларҙың ихтыяждарын беләһегеҙ.\nРөстәм Хәмитов, динамика, тормошҡа ҡарашты үҙгәртеү талап ителә, тип билдәләне. Башҡортостан башлығының ауыл биләмәләре башлыҡтары менән осрашыуы ла ошоға булышлыҡ итә.\n— Беҙ һеҙҙең менән яҡшы республикала йәшәйбеҙ, — тип һыҙыҡ өҫтөнә алды Башҡортостан Президенты. – Беҙҙә эшһөйәр, белемле, яҡшы кешеләр йәшәй.\nШул уҡ мәлдә тормош алға бара һәм үҙгәрештәр талап ителә. Хәҙер бөтә илгә әүҙем динамикалы тормош хас, республика халҡы ла был процесҡа йәлеп ителгән. Төбәгебеҙҙә артабан үҫешеү өсөн бөтәһе лә бар.\nПрезидент билдәләүенсә, Башҡортостан уңайлы урынлашыуы, бай тәбиғәт ресурстары, матур тәбиғәте менән айырылып тора. Совет заманында бында эре сәнәғәт предприятиелары булдырылған. Республика бөгөн 300 млрд һум самаһы һалым йыя, шул уҡ ваҡытта, субсидиялар, субвенцияларҙы иҫәпкә алғанда, уларҙың яртыһы тиерлек төбәктә ҡала. Әммә артабан хәрәкәт итеү өсөн был ғына аҙ.\nЯңы заманса производстволар, тимәк, етди инвесторҙар кәрәк. Ә бының өсөн уларҙы йәлеп итерлек шарттар булдырыу мөһим. Сөнки инвестициялар йәлеп итеүгә бөгөн Рәсәй Федерацияһының бөтә 82 субъекты ла конкуренция көрәше алып бара.\nБашҡортостан Президенты был йүнәлештә бер йыл эсендә нимәләр эшләнеүе хаҡында һөйләне. Республика иҡтисадының ниндәй тармаҡтарының үҫешеүе һәм яҡын арала тормошҡа ашырыласаҡ проекттар, атап әйткәндә, технопарктарҙың береһен Благовещенда ойоштороу планлаштырылыуы хаҡында бәйән итте.\nРөстәм Хәмитов йән башына бюджет тәьминәте буйынса Башҡортостандың артта ҡалыуына бәйле борсолоу белдерҙе. Һәм был эшмәкәрлектең төп йүнәлештәренең береһе һанала.\n— Беҙ һүҙҙә түгел, ә эштә иң һөҙөмтәлеһе булырға тейешбеҙ, — тип һыҙыҡ өҫтөнә алды Рөстәм Хәмитов. – Кешеләрҙе алдарға, үҙеңде тынысландырырға ярамай. Эшләргә кәрәк, проблема үҙенән-үҙе бөтмәйәсәк.\nАуыл биләмәләре башлыҡтары менән осрашыуҙа Рөстәм Хәмитов аграрийҙарыбыҙҙың ҡаҙаныштары ла туҡтаны. Иген уңышы республикала быйыл 3 миллион тоннанан ашты. Президент әлеге һөҙөмтәнең арттырып күрһәтелмәүен билдәләне. Ә ғәҙел ҡараш төбәктәге хәлдәрҙе лә, эшкә ҡарашты ла үҙгәртә. Республика башлығы сәсеүлек майҙандары структураһын нисек күреүенә бәйле уй-фекерҙәре менән уртаҡлашты, агросәнәғәт комплексына ярҙам йыл һайын арттырыла барасаҡ, тип ышандырҙы. Сөнки аҙыҡ-түлек һәм уны етештереү –кешелектең иҡтисади йәһәттән үҫешенең төп элементтары.\nРеспублика башлығы инвестициялар үҫешен дә билдәләне. Быйыл улар 160 млрд һум тәшкил иткән. Был былтырғыға ҡарағанда 20 миллиардҡа күберәк. Инвесторҙарҙың республикаға ышанысы арта, һәм 2012 йылдағы һөҙөмтә тағы ла юғарыраҡ булырға тейеш.\n— Әгәр беҙ үҫеш булыуын, республиканың үҫеүен, киңәйеүен һәм нығыныуын теләһәк, үҙебеҙ ҙә үҙгәрергә тейешбеҙ, — тип мөрәжәғәт итте Башҡортостан Президенты ауыл биләмәләре башлыҡтарына.\nТеги: БР Президенты, урындағы власть


Ашҡаҙарым – алтын бишегем, кендек ҡаны тамған изге ерем! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Ашҡаҙарым – алтын бишегем, кендек ҡаны тамған изге ерем!\nАшҡаҙарым – алтын бишегем, кендек ҡаны тамған изге ерем! 04.07.2018 // Йәмғиәт / Башҡорт донъяһы\nАшҡаҙар тураһында нимә беләбеҙ?\nАшҡаҙар ауылы – Йылайыр районының иң “йәш” ауылдарының береһе. Уның барлыҡҡа килеүе 1920 йылдар аҙағында илдә алып барылған колхозлаштырыу сәйәсәтенә бәйле. Ауыл ҡарттарынан яҙып алынған хәтирәләр буйынса, ауылға 1928 йылдың август айында нигеҙ һалынған, ә төҙөлөү процесы 1930 йылға тиклем дауам иткән.\nБында иң тәүгеләрҙән булып Хөснөтдин, Хәкимйән һәм Мөҙәрис Атановтар, Сәйфулла, Фәйзулла, Ишкилде Азаматовтар, Байегет Абыҙгилдин, Сөләймән, Сәлмән, Әбделғәни, Ғимаҙетдин Торомтаевтар, Әхмәтдин һәм Солтанғәзиз Солтановтар, Хөсәйен, Бәҙәмша Атановтар, Низаметдин Билалов, Муллағәле һәм Уйылдан Ураҡовтар, Нәҙерша Булатов, Зәйнулла Батыров, Ғәлимйән Билалов, Шаһыбал, Рәхмәтулла Тулыбаевтар, Рафиҡ Байсурин һ.б. күсеп ултырған. Шуныһы үҙенсәлекле: ауылға нигеҙ һалыусылар булып Үҫәргән башҡорттарының яҡын-тирәләге Утарбай, Ултыраҡ (диалектта – Онтораҡ), Ҡәрйән, Ҡаҙырша, Нур (йәғни Нурмөхәммәт, диалектта – Нор) исемле боронғо ауылдарҙан сыҡҡан кешеләр иҫәпләнә. Тағы бер хәтирәлә Рәхмәт Тулыбаев исемле кешенең 1927 йылда ошо ауыл урынында йорт һалыуы, тик артабан йәшәмәй ситкә эшкә сығып китеүе әйтелә. Ә ауылдың исеме урындағы кескәй йылға Аҫҡараҙының урыҫ телле документтарҙа Ашҡаҙар тип боҙоп күрһәтеү һөҙөмтәһенән килеп сыҡҡан тигән фекер йәшәй.\nБыл турала тарихи документтарҙан нимә билдәле? Оҙаҡ йылдар дауамында Йылайыр районы ауылдарының тарихын өйрәнеп тә Ашҡаҙар ауылының йә колхозының барлыҡҡа килеүе тураһында тәғәйен документ осратҡаным булманы. Шулай ҙа райондың Ташҡурғы, Йәйләү, Суртанүҙәк кеүек ауылдарҙың ҡасан һәм кемдәр нигеҙләүе хаҡында аныҡ документтар таба алдым. Ошо йылда Ашҡаҙар ауылы буйынса ла тәғәйен яҙмалар эҙләп, БР Милли архивы, Йылайыр районы архивы фондтарында эшләү һөҙөмтәһендә ауыл, колхоз тарихына бәйле бихисап материалды тикшереп өйрәндем: Йылайыр кантоны (1926 – 1930 йй.), Хәйбулла, Матрай райондары (1930 – 1956), Үҫәргән һәм Һабыр улыстары, ауыл советтары ауылдары, ер комитетының, колхоздарҙың документтары, мелиорация һәм ер эшкәртеү буйынса отчеттар, кантком, исполком, волисполком, райсовет алып барған документациялар һ.б. тиҫтәләрсә фонд, документтар тикшерелде. Хәйбулла районы архивында был осорға ҡараған документтарҙың һаҡланмағаны асыҡланды.\nҠыҙғанысҡа ҡаршы, буласаҡ Ашҡаҙар ауылы өсөн ер бүлеү, йыйылыштар үтеүе, халыҡты күсереп ултыртыу кеүек мәсьәләләргә бәйле документтар әлегә архивта табылманы. Әлбиттә, эҙләнеү осорона ҡараған күпселек документтарҙың ғәрәп, аҙағыраҡ латин графикаһында ҡулдан төҙөлөп алып барылған булыуы өйрәнеү эшен үтә лә ныҡ ҡатмарландырҙы. Темаға бәйле бөтә архив мәғлүмәттәрен, фондтарын ҡарап сығып, кәрәкле яҙмалар табылмағас, бәлки, бындай документ бөтөнләй һаҡланмағандыр ҙа тигән уй тыуҙы. Әммә шул осорҙа барлыҡҡа килгән күп кенә ауылдар буйынса ҙур күләмле документтарҙың булыуы, киләсәктә Ашҡаҙар ауылы буйынса ла мәғлүмәттәр табылыр тигән өмөт ҡалдыра.\nАрхивта эҙләнеүҙәр һөҙөмтәһеҙ булманы, әлбиттә. Ауыл тарихына, уның кешеләренә, күренекле шәхестәренең яҙмыштарына бәйле быға тиклем билдәле булмаған байтаҡ ҡиммәтле документтар табылды.\nТарих яҙыр инем ташына...\nМатрай районының Һабыр ауыл советына ҡараған Ашҡаҙар ауылында йәшәгән кешеләр хаҡындағы 1938 – 1939 йылдарҙағы архив мәғлүмәттәренән сығып, Ашҡаҙар ауылына күсеү 1927 йылда уҡ башланғандыр, тип әйтеп була, сөнки документтарҙа ҡайһы бер йорттарҙың 1927 йылда уҡ һалыныуы билдәләнгән. Мәҫәлән, “Хужалыҡ кенәгәһе” атамалы документаль сығанаҡ буйынса: “Мөҙәрис Хөснөтдин улы Атанов башҡорт, 1929 йылдан “Ашҡаҙар” колхозында колхозсы, ғаилә башлығы, 1903 йылда тыуған, белемһеҙ, ликбез үткән, ат ҡараусы. Йәшәгән йорто 1927 йылда һалынған, йорт-ҡура ерҙәре – 40, баҡса – 15, амбар – 25 сутый. Картуф сәскәндәр 0,5 сутыйҙа. Малдары – өс һыйыр, өс һарыҡ. Өс умарта бал ҡорто тота. Һалым түләгәндәр”. Тимәк, үрҙә әйтелгән мәғлүмәт документта ла сағылыш таба. Шуныһы ҡыҙыҡлы: мәҫәлән, Хәкимйән Айса улы Атанов, башҡорт, ғаилә башлығы, 1899 йылғы, ликбез үткән, 1929 йылда “Ашҡаҙар” колхозына ингән. Ә хәтирәләр буйынса, ул иң тәүҙә килеп төпләнгәндәрҙән иҫәпләнә…\nОло быуындан яҙып алынған хәтирәләрҙә, 1928 – 1929 йылдарҙа “Ашҡаҙар” колхозының тәүге рәйесе булып Хәкимйән Айса улы Атанов эшләгән, ә 1930 – 1934 йылдарҙа колхоз менән Зөлҡәрнәй Буранбаев етәкселек иткән, тиелә. Тәүге рәйес урыҫ кешеһе булған тигән хәтирә лә бар, әммә беҙ табып өйрәнгән архив документтарында урыҫ кешеһе тураһында мәғлүмәт табылманы.\nШул осорҙағы “Хужалыҡ кенәгәһе”нән күренеүенсә, 1935 йылда Ашҡаҙар ауылында барлығы 25 йорт-хужалыҡ иҫәпләнгән. Ауыл халҡы башлыса башҡорттарҙан торған. Бер ғаилә генә урыҫ тип теркәлгән – Роман Сидоренко, 1898 йылғы, ҡыр эшендә йөрөгән (барлығы дүрт кеше).\nМиҫал өсөн тәүге биш йорт хужаһын ғына күрһәтеп китәбеҙ. Йорт хужалары һәм кешеләр һаны документта күрһәтелгән тәртиптә бирелә:\n1. Атанов Хөсәйен, 1890 йылғы, башҡорт (8 кеше), бүлек бригадиры.\n2. Азаматов Фәйзулла, 1901 йылғы, башҡорт, МТФ-ла эшләгән (8 кеше).\n3. Азаматов Шәйхулла, 1899 йылғы, башҡорт, келәт хужаһы (7 кеше).\n4. Абыҙгилдин Байегет, 1908 йылғы, башҡорт, ат ҡараусы (6 кеше).\n5. Булатов Нәҙерша, 1908 йылғы, башҡорт, ауырыу сәбәпле эшләмәй, ҡатыны Хөппөй ҡыр эшендә (4 кеше).\n1937 йылға ҡараған икенсе бер архив документында Һабыр ауыл советы биләмәһенә ҡараған колхоздар исемлеге һәм уларҙағы халыҡ һаны бирелгән. Ҡәрйән (154 кеше йәшәгән, шуларҙың 72-һе 18 йәштән оло булған), Ашҡаҙар (161 һәм 72), Ҡаҙырша (347 һәм 179), Ураҙғол (14 һәм 7), Заполовска (1), Абсатай (14 һәм 7) ауылдары һәм утарҙары “Ашҡаҙар” колхозына ингән.\nДокументтарға таянып, 1933 йылдың ноябренән 1935 йылдың майына тиклем “Ашҡаҙар” колхозы рәйесе булып Шәһиҙулла Кәлимулла улы Вәлиев (1905 йылғы) эшләгәнен һәм уның торған йорто Ҡаҙырша ауылында булғанын билдәләй алдыҡ. Ә 1935 йылдан 1939 йылға тиклемге осорҙа “Ашҡаҙар” колхозы рәйесе вазифаһын Фәйзулла Хажиәхмәт улы Азаматов (1902 йылғы) башҡарыуын асыҡланыҡ.\n1957 йылдың яҙында “Ашҡаҙар” колхозы рәйесе Хәмит Фәтҡулла улы Таһиров һаулығы ҡаҡшау арҡаһында вазифаһынан бушатыла (нисәнсе йылдан эшләгәне архив документтарында күрһәтелмәгән). 1957 – 1961 йылдарҙа “Ашҡаҙар” колхозының һуңғы рәйесе булып Ғәлимйән Заһит улы Солтанғужин (1928 йылғы) эшләгән.\n1961 йылдың 10 апрелендәге ҡарарға ярашлы, “Ашҡаҙар” колхозы айырым хужалыҡ ойошмаһы булыуҙан туҡтай, Ашҡаҙар һәм башҡа ауылдарҙа йәшәгән колхозсылар “Башҡорт” игенселек совхозына эшкә күсерелә.\nДокументтарҙан күренеүенсә, Ҡаҙырша ауылы кешеһе Йосоп Мөхәмәтғәле улы Батисов (1908 йылғы), 1933 – 1939 йылдарҙа “Ашҡаҙар” колхозында бригадир булып эшләгән. Ә 1939 йылда “XVIII партсъезд” колхозы барлыҡҡа килгәс, 1939 – 1940 йылдарҙа ул уның тәүге рәйесе була. Әйткәндәй, ауылда яҙып алынған хәтирәләрҙә был “XVIII партсъезд” колхозы, йәнәһе, “Ашҡаҙар” колхозына тиклемге осорҙа уҡ барлыҡҡа килгән икән тигән хата фекер әйтелгән. Ысынында ВКП (б)-ның XVIII партсъезы 1939 йылдың 10 – 21 мартында үтә, был атамалы колхоздар, башҡа ойошмалар шунан һуң барлыҡҡа килә башлай.\nШулай уҡ Ҡәрйән ауылы кешеһе Минһажетдин Саҙретдин улы Солтанғужин (1912 йылғы) 1937 йылда “Ашҡаҙар” колхозында бригадир булып эшләгән.\nРәхмәт һеҙгә барыһы өсөн дә!\nАяуһыҙ һуғыш елдәре Ашҡаҙарҙы ла урап үтмәй. Ил һаҡларға тип 40 ауылдашыбыҙ фронтҡа китә. 31 яугир һуғыш яланында ҡорбан була, ни бары һигеҙ ауылдашыбыҙға ғына әйләнеп ҡайтырға насип була. Бөйөк Еңеүҙең 60 йыллығы айҡанлы 2005 йылда һәйкәл асылыуын, вариҫтарының онотмауын күреп, яугир ҡартатай-олатайҙарыбыҙҙың рухтары шатланғандыр...\nҺуғыш яланында ҡорбан булған, хәбәрһеҙ юғалған яугирҙәр:\nАбыҙгилдин Б.Н., Азаматов С.Х, Атанов И.М., Атанов И.Х., Атанов Т.Х., Байсурин А.М., Байсурин Р., Батыров З.З., Билалов Г.Н., Билалов Р., Булатов А.А., Булатов И.Н., Булатов С.Х., Буранбаев З.М., Дәүләтбирҙин С.С., Дәүләтбирҙин С.Я., Исхаҡов Г.И., Исхаҡов Я., Иҫәнбаев Г.Х., Күҫәков Н.Х., Күҫәков Х.М., Ҡотлобаев Ю.С., Солтанғужин Р.С.,Солтанғужин М.С., Солтанғужин И.С., Солтанғужин Ф.Ҡ., Солтанғужин Я.Б., Солтанғужин С.Г., Ураҡов Г.Ш., Ураҡов А.М.\nЕңеү менән әйләнеп ҡайтҡан ауылдаштар:\nСәғәҙәткирәй Хөсәйен улы Атанов, Аллаяр Искәндәр улы Билалов, Исмәғил Зарип улы Дәүләтбирҙин, Әхмәтдин Мөхитдин улы Солтанов, Юныс һәм Иҙрис Йәмил улы Солтановтар, Бәҙретдин Сәҙретдин улы Солтанғужин, Фазылйән Шәкирйән улы Ураҡов, Сабитулла Йомағужа улы Әхмәров.\nТыл ветерандары: Зәйнәбъямал Абыҙгилдина, Хәйебъямал, Гөлйәүһәр Азаматовалар, Мөғлифә, Зарифа, Нәбирә, Хәмдиниса, Мөьминә Атановалар, Латифа, Нәзифә, Хәнифә Булатовалар, Хәтирә, Сабира, Фариза Буранбаевалар, Орҡоя, Миңһылыу, Зәйнәп, Мәхүп, Вәлимә Билаловалар, Ғәлиә Солтанова, Хәҙисә Ураҡова, Ғәбиҙә, Мәрхәбъямал Ҡотлобаевалар, Сабира, Бибинур, Рабиға, Ғәфүрә Солтанғужиналар, Гөлзәғифә, Ғәбиҙә Дәүләтбирҙиналар, Сәрбиямал Иҫәнбаева, Әнисә, Нәзифә Хурамшиналар, Әлифә, Йомабикә Әхмәровалар, Өммөгөлсөм, Фәйрүзә Солтанғужиналар, үҫмерҙәр: Ишмырҙа Абыҙгилдин, Әсмәндиәр, Сәйфетдин Билаловтар, Зиннәтулла Буранбаев, Ғәләмша Дәүләтбирҙин, Йомағәле Ҡотлобаев, Ибраһим Солтанғужин, Рәис Хурамшин.\nАуылды йәштәр йәшәтә һәм йәшәртә\nАшҡаҙарҙа “Һаумыһығыҙ, ауылдаштар!” өс тапҡыр: 1988 йылда Баллы йорт яланында, 1998 һәм 2006 йылда мәктәп янында үткәрелде. Һәр байрам – үткәндәргә байҡау яһау, боронғо рухи тамырҙарҙы юллау һәм киләсәккә ҡараш ташлау ул. Нәҫел тарихынан – ауыл тарихы, ә ауыл тарихынан район, ил тарихы яҙыла. Был сараның быуындар бәйләнешен тергеҙеүен, ҡан хәтерен яңыртыуын, нисәмә быуын туғандарҙың һағынып осрашыуын, айырыуса йәштәрҙә ауылдың үткәне, нәҫел-нәсәптәренең тамырҙары менән ҡыҙыҡһыныуҙы көсәйтеүен яҡшы аңлай ашҡаҙарҙар.\nАҙаҡҡы байрамдан һуң ун ике йыл үтеп тә киткән. Ауылдаштар, яҡташтар Ҡорбан байрамында осрашып күрешеп торҙо, мәктәп ихатаһында ҡаҙандар тултырып ҡорбан ите бешереп, “Ғәлимйәүһәр” мәсетендә әруахтар рухына бағышлап аят уҡыттылар. Шулай итеп Юнир Сәлим улы Вәлиевтең башланғысы менән һәр йыл һайын бөтә ауылдаштар йыйылып, Ҡорбан байрамын бергәләп үткәреү хәҙер изге йолаға әйләнде.\nБылтыр ошо дини байрамда 90 йыллыҡты үткәреүгә әҙерлеккә старт бирелде. Юбилейҙы ойоштороу комитеты рәйесе Юнир Сәлим улы: “Быйылғы байрам – Ашҡаҙарҙың 100 йыллығына генераль репетиция”, – тип әйткәйне. Ул тулыһынса хаҡлы. Ауылдаштар дәртләнеп, ең һыҙғанып эшкә тотондо, һәр шәмбе һайын өмәләр үткәрҙеләр, күмәкләп йорт-ихаталарҙы, урамдарҙы, зыяратты тәртипкә килтерҙеләр, ҡоҙоҡтарҙы таҙалап яңынан эшләнеләр. Ауылыбыҙға ҡот ҡунды, төҙөкләнде, күҙгә күренеп матурайҙы.\nУйлап ҡараһаң, торғонлоҡ осоронда “киләсәкһеҙ ауыл” тигән мөһөр һуғылып Ашҡаҙар тарҡалып бөтә яҙғайны. Күпме ғаиләләр күрше райондарға һәм өлкәләргә күсеп китергә мәжбүр булды. Һәр кемгә мәғлүм: барҙы юҡҡа сығарыуы тиҙ, ә юҡты бар итеү һис еңел түгел. 1985 йылдарҙа ауылыбыҙ яңы һулыш алды. Ә был ыңғай үҙгәрештәр тыуған тупраҡта буй еткереп, етәксе кимәленә күтәрелгән Юнир Сәлим улы Вәлиевкә туранан-тура бәйле. Ул “Һабыр” совхозы директоры һәм Йылайыр районы башлығы булып эшләгән дәүерҙә ауыл ысын мәғәнәһендә яңырыу кисерҙе, танымаҫлыҡ булып үҙгәрҙе. Юл һалынды, клуб, магазин, контора, фельдшер-акушерлыҡ пункты төҙөлдө. Өйҙәрҙә телефон бәйләнеше булдырылды, электр линияһы яңыртылды. Урамға асфальт түшәлде, район үҙәгенә маршрут автобусы асылды. 1987 йылда, ауылға йәм өҫтәп, туғыҙ йыллыҡ ике ҡатлы мәктәп ҡалҡты. 2001 йылда Ашҡаҙарға зәңгәр яғыулыҡ үткәрелде. Тирмән эшләй башланы. 2006 йылда бына тигән киң, яҡты спорт залы сафҡа инде. Ошо ваҡыт эсендә яңы йорттар төҙөлдө, урамдар үҫте. Ферманың төҙөлөүе, совхоз бүлексәһенең асылыуы – ауыл халҡына күпме эш урындарының булдырылыуына асыҡ дәлил.\nТырышлыҡ бушҡа китмәй. Ергә ерегеп, уның ҡәҙерен белеп үҫкән совхоз эшсәндәре игенселек, малсылыҡ буйынса уңыштарға өлгәште. Көндө төнгә ялғап эшләгән ауылдаштарҙың исеме Маҡтау таҡтаһынан төшмәне, район, республика кимәлендә билдәләнде. Ауылыбыҙҙа ғорурланырлыҡ алдынғы малсылар, механизаторҙар, урмансылар һәм өлгөлө ғаилә башлыҡтары күп: Зиннәтулла Буранбаев, Мәхмүтйән Солтанов, Зиннур һәм Әсҡәт Тулыбаевтар, Ғиса, Урал, Хәкимйән һәм Ғәзизйән Солтанғужиндар, Фазылйән һәм Ғилман Ураҡовтар, Зәйнулла Азаматов, Йомағәле Ҡотлобаев, Вәлиулла һәм Сәйфетдин Билаловтар, Сабитулла һәм Шәрифулла Әхмәровтар, Рәшит Дәүләтбирҙин һ.б.\nСовхозға яңы көстәр өҫтәлде. Иң һөйөндөргәне: йәштәр сит ерҙәргә күсеп китмәйенсә, ата-бабалар нигеҙендә төпләнеп, донъя ҡора башланы. Олоһо ла, йәше лә береһенән-береһе уҙҙырып, тырышып ғүмер итә, күпләп ҡош-ҡорт, мал аҫрайҙар. Ауылды йәштәр йәшәтә һәм йәшәртә. Йәш быуын ауылда тамыр йәйһен өсөн тормошта иң кәрәкле социаль объекттарҙың булыуы мотлаҡ. Заманында күҙ асҡыһыҙ буранда, яҙғы-көҙгө рашҡыла 10-40 саҡрымды Һабырға, Йылайырға йә ат менән, йә трактор санаһына ултырып, хатта йәйәү ҙә йөрөгән, Йылайырға барып етә алмайынса Байғужала, Матрайҙа йәки Ҡырымда, Васильевкала ҡунырға мәжбүр булған ашҡаҙарҙар төшөнкөлөккә бирелмәй. Килер бер көн: ауылдың өсөнсө һулышы ла асылыр, халыҡтың йәшәйеше өсөн бик кәрәкле мәктәп, клуб, магазин, фельдшер-акушерлыҡ пункты һ.б. яңынан үҙ ишектәрен асыр, ике ҡатлы мәктәп балаларҙың шат тауыштарынан гөрләп торор...\nИҫемдә алтын һуҡмаҡҡа...\n1930 йылда тәүге белем усағына нигеҙ һалына. Беренсе уҡытыусы Бикбов була, 1931 – 1933 йылдарҙа эшләй. (Үкенескә ҡаршы, уның исемен иҫләүселәр юҡ. Әгәр был хаҡта белеүселәр булһа, беҙгә хәбәр итһәгеҙ ине). Башланғыс мәктәптең икенсе уҡытыусыһы Фәйзулла Нотфулла улы Билалов Бөйөк Ватан һуғышы башланғас фронтҡа китә, үҙенең урынына ете йыллыҡ мәктәпте яңы ғына тамамлаған 17 йәшлек Мәғәзирә Азаматованы ҡалдыра. 1942 йылдан башлап Мәғәзирә Сәйфулла ҡыҙы ярты быуатҡа яҡын ғүмерен балаларға аң-белем биреүгә бағышлай. Һуғыш осоронда һәм һуғыштан һуңғы йылдарҙа Роза Буканова, Ғәбиҙә Мортаева, Кәримә Әбсәләмова, Мәғәмүрә Айытҡолова уҡыта. Шулай уҡ Ашҡаҙар мәктәбендә Көнһылыу Булатова, Наилә Тулыбаева, Луиза Йомағолова, Рәйсә Ураҡова, Нурия Батисова, Әлфиә Ҡужабәкова эшләй. Алмашҡа Рәйлә Ярбулова, Фирүзә Солтанғужина, Әлфиә Тулыбаева, Юнир Түләшев, Фәнүзә Әхмәрова, Наилә Солтанғужина һ.б. йәш көстәр килә.\nАшҡаҙар ауылының арҙаҡлы шәхестәре\nМәғәзирә Сәйфулла ҡыҙы Азаматова – педагогик хеҙмәт ветераны, 38 йыл буйы балаларға аң-белем бирә. Алты тапҡыр ауыл советы, бер мәртәбә район советы депутаты.\nҠорбанғәле Хөсәйен улы Атанов – РСФСР мәктәптәренең атҡаҙанған уҡытыусыһы, мәғариф алдынғыһы. Быйыл Юлдыбайҙа 100 йыллығы билдәләнде.\nЗиннәтулла Шәрәфетдин улы Буранбаев – алдынғы малсы, “Октябрь революцияһы”, Хеҙмәт Ҡыҙыл Байраҡ ордендары кавалеры.\nЮнир Сәлим улы Вәлиев – Салауат Юлаев ордены кавалеры, “Башҡортостандың атҡаҙанған төҙөүсеһе”, Дәүләт Йыйылышы – Ҡоролтайҙың беренсе һәм икенсе саҡырылыш Вәкилдәр Палатаһы депутаты. 18 – 24-се саҡырылыш Йылайыр район башҡарма комитеты депутаты. 21 – 24-се саҡырылыш Йылайыр район башҡарма комитеты рәйесе.\nИбраһим Байдәүләт улы Солтанғужин 1942 йылдан алып 48 йыл буйы иген үҫтерә, 1964 йылда Мәскәүгә Бөтә Союз күргәҙмәһенә ул осорҙағы тракторсылар бригадаһы бригадиры булараҡ барып ҡайта, район советы депутаты.\nМәхмүтйән Әхмәтдин улы Солтанов – алдынғы малсы, Социалистик ярыш еңеүсеһе, коммунистик хеҙмәт ударнигы, 1975 – 1977 йылдарҙа Халыҡ депутаттарының Йылайыр район советы депутаты. 1987–1989 йылдарҙа – Һабыр ауыл советы депутаты.\nҒилман Уйылдан улы Ураҡов – алдынғы механизатор, Социалистик ярыш еңеүсеһе, 1982 – 1987 йылдарҙа – Һабыр ауыл советы депутаты.\nЗиннур Шаһыбал улы Тулыбаев – алдынғы малсы.\nАшҡаҙарҙың нигеҙе – өлгөлө ғаиләләрҙә\nГөлмәнәүәрә һәм Зәйнулла Азаматовтар;\nМиңлебикә һәм Зиннәтулла Буранбаевтар;\nЗаһиҙә һәм Йомағәле Ҡотлобаевтар;\nХәбирә һәм Мәхмүтйән Солтановтар;\nФәйрүзә һәм Ғәзизйән Солтанғужиндар;\nЛюциә һәм Әсҡәт Тулыбаевтар;\nРоза һәм Шәрифулла Әхмәровтар.\nЗәкиә һәм Ибраһим Солтанғужиндар;\nФәриҙә һәм Зиннур Тулыбаевтар.\nӘсәләр донъяға нур сәсәләр\n“Герой-әсә” Гөлмәнәүәрә Сәйфетдин ҡыҙы Азаматова – 12 бала.\nГөлсирә Дәүләтбирҙина – 10 бала.\n“Әсәлек даны” миҙалына лайыҡ булыусылар:\nҒәлимә Солтанғужина – 9 бала,\nШәмсениса Билалова – 8 бала,\nХәйерниса Солтанғужина – 8 бала,\nФәриҙә Тулыбаева – 8 бала,\nМаһикамал Дәүләтбирҙина – 7 бала,\nЗаһиҙә Ҡотлобаева – 7 бала,\nХәбирә Солтанова – 7 бала,\nРәшиҙә Солтанғужина – 7 бала,\nФәриҙә Ураҡова – 7 бала,\nӘлифә Әхмәрова – 7 бала,\nЙомабикә Әхмәрова – 7 бала,\nМиңлебикә Буранбаева – 6 бала,\nМөслимә Солтанова – 6 бала,\nГөлбикә Солтанғужина – 6 бала,\nФәйрүзә Солтанғужина – 6 бала,\nНәсихә Ураҡова – 6 бала,\nМәфтуха Хурамшина – 6 бала,\nЛюциә Тулыбаева – 6 бала,\nҒәлимә Абыҙгилдина – 6 бала,\nЕмешбикә Атанова – 5 бала,\nАлтынбикә Торомтаева – 5 бала,\nӘлимә Солтанғужина – 5 бала,\nСадиҡа Юламанова – 5 бала,\nФәрзәнә Әхмәрова – 5 бала.\nМилләт терәге – аҡһаҡалдар, ағинәйҙәр\nХөрмәтле ауылдаштар! 90 йыллыҡҡа әҙерлек барышында эшлекле тәҡдимдәр күп әйтелде. Үкенескә ҡаршы, уларҙың күбеһен тормошҡа ашырып өлгөрә алманыҡ. Архивтарҙа төплө эшләгән, документаль сығанаҡтар тапҡан тарихсы яҡташыбыҙ Фуат Мырҙағәле улы Сөләймәновҡа рәхмәтлебеҙ! Күреүегеҙсә, асыҡлайһы, тулыландыраһы мәғлүмәттәр бик күп. Китап сығарыр өсөн үткәндәрҙе өйрәнеүҙе һәм эҙләнеүҙе дауам итәйек. Барлыҡ материалдар https://vk.com/ashkadar90 төркөмөндә туплана. Ололар иҫән саҡта хәтирәләрҙе бөртөкләп йыяйыҡ. Ашҡаҙарҙың тәүге уҡытыусылары иҫтәлегенә мәктәпкә таҡтаташ эшләйек. Башҡортостандың 100 йыллығы айҡанлы, сығышы менән Утарбайҙан булған полк муллаһы, комиссар Хәлил Юлдашевҡа стела ҡуйыуҙы мотлаҡ хәстәрләргә кәрәк. Ошондай илһөйәр шәхестәр миҫалында тәрбиәләнеп үҫергә тейеш беҙҙең йәш быуын. Рухиәттең нигеҙе – боронғо тамырҙарыбыҙҙа.\nБайрамға рәхим итегеҙ, туғандар! 7 июлдә Ашҡаҙар һеҙҙе көтә!\nФуат Сөләймәнов, Юнир Вәлиев һәм Флүрә Солтанова әҙерләне.


башҡортса бүлегендә 60 149 мәҡәлә бар.\nБаһрам Гур фирүзә йәшел һарайҙа. 1524/1525 йылғы миниатюра. Герат мәктәбе. Метрополитен-музей, Нью-Йорк\n«Ете гүзәл» (фарс. هفت پیکر — Хафт пайкар) — фарсы поэзияһы классигы Низами Гәнжәүиҙең 1197 йылда фарсы теленда яҙылған һәм «Хәмсә» исемле йыйынтығына ингән дүртенсе поэмаһы. Әҫәр Мараға хакимы Әләәтдин Көрпә-Арслан ибн Ағ-Сонғорға бағышланған. Поэманың исемен ике төрлө тәржемә итеп була — «ете портрет» тип тә, «ете гүзәл» тип тә. Әҫәрҙең исеменән үк уға метафора хас булыуы күренә. Низами һүҙ уйнатыу аша уға ике мәғәнә һалынған исем биргән.\nПоэманың сюжетына сәсәни шаһы Баһрам Гур (420—439 йылдар) тураһында риүәйәт ятҡан. Поэманың яртыһын тиерлек Баһрамдың ҡатындарының ете хикәйәһе тәшкил итә, был батшабикәләр ете сатыр һарайҙа йәшәй, һәр сатыр, боронғо мифологияға ярашлы, берәй планетаға һәм аҙнаның бер көнөнә бағышлана һәм төҫө лә шуға бәйле.\nПоэманың яҙылыу ваҡыты аныҡ ҡына билдәле түгел. Низами Гәнжәүи үҙе ижадының һуңы тип атаған «Искәндәрнамә»не 1202 йылда тамамлаһа ла, нәҡ «Ете гүзәл» шағирҙың һуңғы поэмаһы тип һанала. Поэманы яҙыу сәбәбен аңлатҡан бүлектә Низами Көрпә Арслан шаһтан сапҡын килеп, уға поэма яҙырға заказ биреүен һөйләй. Поэма өсөн ҙур хаҡ вәғәҙә ителә, әммә тема һайлау хоҡуғы Низами Гәнжәүиҙә ҡала.\nБаһрам тыуғас, аҡаһаҡалдар кәңәше буйынса уны ғәрәп батшаһы Номанға тәрбиәгә оҙаталар. Номан әмере буйынса, яңы Карнак һарайы төҙөлә. Бер заман һарай бүлмәләренең береһендә Баһрам ете илдән ете принцессаның портретын күрә һәм уларға ғашиҡ була.\nАтаһы мәрхүм булғас, Баһрам Фарсияға ҡайта һәм тәхеткә ултыра. Батша булғас, Баһрам ете принцессаны эҙләтеп ала һәм уларға өйләнә. Ул архитекторға ҡатындарының һәр береһенә берәрҙән ете мөһабәт бина төҙөргә бойора. Архитектор Баһрамға, астрологияға ярашлы, һәр илгә, йәғни Ер шары бүленгән һәр «бүлкәткә» ете планетаның береһе тап килгәнен һөйләй һәм Баһрамға һәр һарайҙы шул планеталарға тап килгән төҫтәр менән биҙәргә кәңәш бирә. Баһрам архитектор тәҡдимен башта етди ҡабул итмәһә лә, һуңынан ризалаша.\nТөҙөлөш тамамланғас, принцессалар үҙ һарайҙарына урынлаша. Баһрам һәр принцесса янына аҙнаның билдәле бер көнөндә килә: шәмбе — ҡара көмбәҙле һарайҙа йәшәгән һинд принцессаһына, уға Сатурн идара итә, йәкшәмбе — Төркөстан (Ҡытай) принцессаһына, ул Ҡояш хакимлығында һары көмбәҙле һарайҙа йәшәй, дүшәмбе — йәшел көмбәҙле һарайға Айға буйһонған хәрәзем принцессаһы янына, шишәмбе — ҡыҙыл көмбәҙле һарайҙағы һәм Марсҡа буйһоноулы славян принцессаһына, шаршамбы — Мәғриб принцессаһына, ул, Меркурийға буйһоноп, фирүзә йәшел көмбәҙле һарайҙа йәшәй, кесе йома — сандал ағасы төҫөндәге көмбәҙле һарайҙа йәшәгән Руми (Византия) принцессаһына, уға Юпитер идара итә, йома — Сулпан йондоҙона буйһоноп, аҡ көмбәҙ аҫтында йәшәгән Иран принцессаһы янына килә. Баһрам принцессалар эргәһенә уларҙың һарайы төҫөндәге кейем кейеп килер була. Һәр принцесса батшаға ниндәй ҙә булһа кәйефкә һәм уны асҡан төҫкә ярашлы тарих һөйләгән. Һәр новелланың сюжеты һөйөү кисерештәренә ҡорола, ҡара төҫтән аҡҡа күскәндә ябай хислелек илаһи мөхәббәткә алмашына бара\nСәлимов Марсель Шәйнур улы\nСәлимов Марсель Шәйнур улы (3 ғинуар 1949 йыл) — Башҡортостандың сатирик һәм юмористик шағиры һәм яҙыусыһы, журналист һәм тәржемәсе, йәмәғәт эшмәкәре. Башҡортостандың халыҡ яҙыусыһы (2021). 1988 йылдан СССР-ҙың Яҙыусылар һәм 1976 йылдан — Журналистар союздары ағзаһы. Рәсәй Журналистар союзының Федератив советы ағзаһы (2016). Башҡортостан Республикаһының халыҡ яҙыусыһы (2021), Дуҫлыҡ ордены кавалеры (1999), Рәсәй Федерацияһының (1993) һәм Башҡорт АССР-ының (1990) атҡаҙанған мәҙәниәт хеҙмәткәре. Башҡортостан Хөкүмәтенең Шәһит Хоҙайбирҙин исемендәге премияһы лауреаты (1998).\nМарсель Шәйнур улы Сәлимов 1949 йылдың 3 ғинуарында Башҡорт АССР-ы Борай районының Сәйет-Көрйә ауылында тыуған.\n1956—1964 йылдарҙа үҙ ауылындағы һигеҙ йыллыҡ мәктәптә уҡый, 1966 йылда Ҡалтасы районының Красный Холм ауылындағы урта мәктәпте бөтөрә.\n1966 йылда Башҡорт дәүләт университетының филология факультетына уҡырға инә. Бында яҡшы уҡыусы филологтарға бирелгән Радищев стипендияһын ала, уҡыу йортоның йәмәғәт тормошонда әүҙем ҡатнашҡаны һәм ғилми эштәр менән даими шөғөлләнгәне өсөн Башҡорт дәүләт университетының ВЛКСМ һәм профсоюз комитеттарының Маҡтау грамоталарына лайыҡ булып, 1971 йылда университетты «ҡыҙыл диплом» менән тамамлай.\nШул уҡ йылда, Совет Армияһының запастағы офицеры булараҡ, хеҙмәткә алына һәм СССР Ҡораллы Көстәренең Төньяҡ ғәскәри төркөмө составында Польша Халыҡ Республикаһы территорияһында ике йыл хәрби хеҙмәт үтә. Хәрби һәм сәйәси әҙерлектәге уңыштары, өлгөлө тәртибе һәм фиҙакәр хеҙмәте өсөн Маҡтау грамотаһы менән әрменән ҡайтҡан Марсель Сәлимов — отставкалағы майор.\n1973 йылда запасҡа ҡайтарылғандан һуң, хеҙмәт эшмәкәрлеген республика сатира һәм юмор журналы «Һәнәк»тә әҙәби хеҙмәткәр булып башлай. Журналистикала етерлек тәжрибә туплаған һәм абруйлы Свердловск юғары партия мәктәбен «ҡыҙыл диплом» менән тамамлаған Марсель Сәлимов 1980 йылда баҫманың баш мөхәррире итеп тәғәйенләнә. Был вазифала 2010 йылда хаҡлы ялға сыҡҡансы эшләй.\nАғиҙел йылғаһы. Шүлгәнташ ҡурсаулығы.\nБөгөн: 24 июнь ♦ Кисәге: 23 июнь ♦ Иртәгә: 25 июнь ♦ Барлыҡ көндәр ♦\n1.3 Төбәк байрамдары\nКанада: Квебек көнө.\nШотландия: Бойондороҡһоҙлоҡ көнө.\nФинляндия: Фин флагы көнө.\nЭквадор: Сан-Хуан Баутиста.\nРәсәй: Сыуаш Республикаһы көнө.\n24 июнь юбилярҙары\nӘсхәл Әхмәт-Хужа (1942—8.11.2018), шағир һәм тәржемәсе. 1970 йылдан СССР Яҙыусылар союзы ағзаһы. Рәсәйҙең (2002) һәм Башҡортостан Республикаһының (1992) атҡаҙанған мәҙәниәт хеҙмәткәре. Халыҡтар дуҫлығы ордены кавалеры (2007). Ғәлимов Сәләм (1992), Ким Әхмәтйәнов (1995), И. Мырҙаҡаев-Балапанов (2006), Фәтих Кәрим (2007) һәм Һәҙиә Дәүләшина (2015) исемендәге премиялар лауреаты. Башҡортостан Республикаһының мәғариф отличнигы (2002). Әбйәлил районының (2007) һәм Амангилде ауылының (2012) почётлы гражданы.\nЛатипов Рәмил Рәшит улы (1952), рәссам, график. 1993 йылдан Рәсәй Рәссамдар союзы ағзаһы, 1991 йылдан Британия Сәнғәт ассоциацияһының почётлы ағзаһы. Башҡортостан Республикаһының атҡаҙанған рәссамы (2020). Сығышы менән Өфө ҡалаһынан.\nСара Буранбаева (1967), театр һәм кино актёры. 1989 йылдан хәҙерге М. Кәрим исемендәге Милли йәштәр театры, 1998 йылдан — Мәжит Ғафури исемендәге Башҡорт дәүләт академия драма театры актёры. 2007 йыылдан Рәсәй Театр эшмәкәрҙәре союзы ағзаһы. Башҡортостан Республикаһының халыҡ артисы (2009). Әбйәлил районының Ким Әхмәтйәнов исемендәге премияһы лауреаты (2002).\nКәримова Әлфиә Закуан ҡыҙы (1977), опера йырсыһы, 2013 йылдан Ҡаҙағстандың «Астана Опера» театры солисы. Башҡортостан Республикаһының халыҡ артисы (2021).\nАрал һыуының кәмеүе\n17-18 йәшендә үк ғалим булып танылған Бохара кешеһенең ижади мираҫы — бөтә донъя мәҙәниәтендә ҙур урын тотҡан рухи байлыҡ.\nУрта быуаттар сиренән төрлө баһалар буйынса Европаның 30-60 процентҡа тиклем халҡы һәләк булған.\n1919 йылдың 20 мартында «Үҙəк Совет власы менəн Башҡорт хөкүмəте араһында Башҡорт Совет автономияһы тураһында килешеү» буйынса үҙәге Тәңрекүл ауылы булған Ялан кантоны ойошторола.\nБыл ғәжәйеп бөжәктең (һүрәттә) төҫтәре йәшелдән алып, көлһыу-һоро йәки ҡара-көрән төҫкәсә төрләнә.\nИке тапҡыр Советтар Союзы Геройы тыуған ауылды йәлдәк ырыуы башҡорттары нигеҙләгән.\nУрта Азияла диңгеҙ урынында Аҡҡом сүллеге хасил булған (һүрәттә), һөҙөмтәлә уның эргәһендәге төбәктең климаты үҙгәргән.\nПроект:Башҡортостан ауылдары 2022\nhttps://ba.wikipedia.org/w/index.php?title=Баш_бит&oldid=1113939 ҡабул ителгән\nБыл бит һуңғы тапҡыр 02:19 16 март 2022 үҙгәртелгән.